การประกอบธุรกิจในแต่ละกลุ่มธุรกิจ

บริษัท เซ็นทรัลพัฒนา จำกัด (มหาชน) ประกอบธุรกิจหลักคือการพัฒนาศูนย์การค้าขนาดใหญ่
และธุรกิจให้เช่าพื้นที่และให้บริการพื้นที่ค้าปลีกภายในศูนย์การค้า นอกจากนี้ยังประกอบธุรกิจพัฒนา
บริหาร และให้เช่าพื้นที่อาคารสำนักงาน อาคารที่พักอาศัย และธุรกิจโรงแรม
ซึ่งเป็นธุรกิจสนับสนุนเพื่อเพิ่มประโยชน์จากการใช้ที่ดิน การขยายฐานรายได้
และสนับสนุนธุรกิจศูนย์การค้าให้มีผู้ใช้บริการเพิ่มมากขึ้น
พร้อมกันนี้ยังประกอบธุรกิจที่เกี่ยวเนื่องและส่งเสริมกัน อาทิ การให้บริการสวนน้ำ สวนพักผ่อน
และศูนย์อาหาร ภายในศูนย์การค้าบางโครงการเพื่ออำนวยความสะดวกแก่ลูกค้าที่เข้ามาใช้บริการ
รวมทั้งมีการลงทุนในกองทุนรวมอสังหาริมทรัพย์เพื่อการค้าปลีกและเป็นผู้บริหารอสังหาริมทรัพย์ให้แก่กองทุนรวมอสังหาริมทรัพย์เพื่อการค้าปลีก
ซึ่งธุรกิจของบริษัท ฯ และบริษัทย่อยแบ่งออกเป็น 6 ประเภท คือ

(1) การพัฒนาและให้เช่าพื้นที่และให้บริการพื้นที่ค้าปลีกภายในศูนย์การค้า

(2) อาคารสำนักงาน

(3) ธุรกิจโรงแรม

(4) อาคารที่พักอาศัย

(5) สวนน้ำและสวนพักผ่อน

(6) ศูนย์อาหาร

กราฟแสดงสัดส่วนรายได้ตามประเภทธุรกิจ

[]

ลักษณะธุรกิจ

บริษัทฯ พัฒนาและให้เช่าพื้นที่ในศูนย์การค้าเป็นธุรกิจหลักของบริษัทฯ
รายได้จากธุรกิจศูนย์การค้าคิดเป็นสัดส่วนร้อยละ 79 ของรายได้รวม
โดยรายได้จากการพัฒนาและให้เช่าพื้นที่ในศูนย์การค้าประกอบไปด้วยค่าเช่า ค่าบริการ
จากการให้เช่าพื้นที่ รวมถึงการให้บริการระบบสาธารณูปโภค ระบบรักษาความปลอดภัย
และบริการรักษาความสะอาดภายในศูนย์การค้า นอกจากนี้ บริษัทฯ
ได้เป็นผู้บริหารศูนย์การค้าให้กับกองทุนรวมสิทธิการเช่าอสังหาริมทรัพย์ CPN รีเทล โกรท
(“CPNRF”) ในศูนย์การค้าเซ็นทรัล พลาซา พระราม 2, ศูนย์การค้าเซ็นทรัลพลาซา พระราม 3
และศูนย์การค้าเซ็นทรัลพลาซา ปิ่นเกล้าและบริษัทฯ ยังได้เป็นผู้บริหารอาคารสำนักงานดิออฟฟิศเศส
แอท เซ็นทรัลเวิลด์ ให้กับกองทุนรวมสิทธิการเช่าอสังหาริมทรัพย์ CPN คอมเมอร์เชียลโกรท
(“CPNCG”) ซึ่งเป็นที่มาของส่วนแบ่งผลกำไรจากเงินลงทุน
และรายได้ค่าบริหารศูนย์การค้าและอาคารสำนักงาน ที่บริษัทได้รับจาก CPNRF และ CPNCG

บริษัทฯ ได้ประกอบธุรกิจที่เกี่ยวเนื่องและส่งเสริมกันกับโครงการศูนย์การค้า ได้แก่
ธุรกิจอาคารสำนักงาน โรงแรม อาคารที่พักอาศัย การให้บริการสวนน้ำ สวนพักผ่อน
และศูนย์อาหารในศูนย์การค้า ซึ่งการพัฒนาอาคารสำนักงาน โรงแรม
และอาคารสำหรับพักอาศัยเพื่อให้เช่าของบริษัท ฯ
จะต้องดำเนินการควบคู่กับการพัฒนาศูนย์การค้าเป็นหลัก
เนื่องจากมีอุปสงค์ที่ส่งเสริมกันและเป็นการเพิ่มมูลค่าโครงการโดยการใช้ประโยชน์ในที่ดินอย่างคุ้มค่า
ซึ่งการตัดสินใจลงทุนนั้นจะขึ้นอยู่กับอุปสงค์ อุปทาน ของพื้นที่อาคารสำนักงาน โรงแรม
และอาคารสำหรับพักอาศัยในแต่ละทำเลที่ตั้ง
ส่วนการดำเนินธุรกิจศูนย์อาหารภายในศูนย์การค้านั้นมีวัตถุประสงค์หลัก
เพื่อลูกค้าที่มาใช้บริการภายในศูนย์การค้าได้รับความสะดวกในการเลือกรับประทานอาหารที่หลากหลายในราคาประหยัด
สะดวก และรวดเร็ว นอกจากธุรกิจที่กล่าวมาแล้วนั้น บริษัทฯ ได้สร้างสวนน้ำขึ้น ภายใต้ชื่อ
“สวนน้ำลีโอแลนด์” ที่โครงการศูนย์การค้าเซ็นทรัลพลาซา บางนา
และสร้างสวนพักผ่อนขึ้นภายใต้ชื่อ “เซ็นทรัล พาร์ค” ที่โครงการศูนย์การค้าเซ็นทรัลพลาซา
พระราม 2 วัตถุประสงค์ของการสร้างสวนน้ำและสวนพักผ่อนในบริเวณโครงการศูนย์การค้านั้น
นอกจากจะเป็นการดึงดูดให้ลูกค้าเข้ามาใช้บริการศูนย์การค้าเพิ่มขึ้นแล้ว
ยังเป็นการตอบแทนความสุขให้แก่ลูกค้าที่มาใช้บริการและตอบแทนชุมชนในบริเวณใกล้เคียง
ซึ่งการตัดสินใจลงทุนนั้นจะขึ้นอยู่กับความเพียงพอของที่ดินและพื้นที่ภายในโครงการนั้นๆ

ปัจจุบันบริษัทฯ มีศูนย์การค้าภายใต้การบริหารงานจำนวน 20 โครงการ
(อยู่ในเขตกรุงเทพมหานครและปริมณฑล 10 โครงการ และต่างจังหวัด 10 โครงการ)
ประกอบด้วยศูนย์การค้าของบริษัทฯ จำนวน 17 โครงการ และเป็นการบริหารศูนย์การค้าให้กับ
CPNRF จำนวน 3 โครงการ, ให้บริการอาคารสำนักงานให้เช่า จำนวน 7 โครงการ
(โดยแบ่งเป็นโครงการที่ CPN เป็นเจ้าของ 4 โครงการ, และอีก 3 โครงการ
ที่ถูกโอนอสังหาริมทรัพย์ไปยังกองทุน CPNRF และ CPNCG แต่ยังอยู่ภายใต้การบริหารงานของ CPN
ในฐานะผู้บริหารอสังหาริมทรัพย์ของกองทุน ประกอบด้วย CPNRF 2 โครงการ คือ
อาคารสำนักงานปิ่นเกล้า ทาวเวอร์ เอและบี ในบริเวณโครงการเซ็นทรัลพลาซา ปิ่นเกล้า และ
CPNCG 1 โครงการ คืออาคารสำนักงานดิออฟฟิศเศส แอท เซ็นทรัลเวิลด์ )
นอกจากนี้ยังมีธุรกิจโรงแรมจำนวน 2 โครงการ คือโรงแรมเซ็นทารา อุดรธานี และโรงแรมฮิลตัน
พัทยา, อาคารที่พักอาศัยจำนวน 2 โครงการ คือ โครงการหลังสวน โคโลเนต และ
โครงการเซ็นทรัล ซิตี้ เรสซิเดนซ์ คอนโดมิเนียม
ซึ่งตั้งอยู่บริเวณเดียวกับโครงการศูนย์การค้าเซ็นทรัลพลาซา บางนา และศูนย์อาหาร จำนวน 15
โครงการ โดยมีรายละเอียดดังนี้

โครงการที่อยู่ภายใต้การบริหารงานของ CPN

+--------------------------+--------+---------+-------+-------+--------+
| CPN เป็นเจ้าของ            | ศูน     | อาคาร   | โ     | อา    | ศูน     |
|                          | ย์การค้า | สำนักงาน | รงแรม | คารที่พ | ย์อาหาร |
| โครงการ, ปีที่เปิดดำเนินการ   |        |         |       | ักอาศัย |        |
+--------------------------+--------+---------+-------+-------+--------+
| (1) เซ็นทรัลพลาซา ลาดพร้าว, | []     | []      |       |       |        |
| 2525                     |        |         |       |       |        |
+--------------------------+--------+---------+-------+-------+--------+
| (2) เซ็นทรัลพลาซา          | []     |         |       |       |        |
| รามอินทรา, 2536           |        |         |       |       |        |
+--------------------------+--------+---------+-------+-------+--------+
| (3) เซ็นทรัล เซ็นเตอร์ พัทยา, | []     |         |       |       |        |
| 2538                     |        |         |       |       |        |
+--------------------------+--------+---------+-------+-------+--------+
| (4) เซ็นทรัลพลาซา เชียงใหม่  | []     |         |       |       | []     |
| แอร์พอร์ต, 2539¹⁾          |        |         |       |       |        |
+--------------------------+--------+---------+-------+-------+--------+
| (5) หลังสวนโคโลเนต, 2541  |        |         |       | []    |        |
+--------------------------+--------+---------+-------+-------+--------+
| (6) เซ็นทรัลพลาซา บางนา,   | []     | []      |       | []    | []     |
| 2544¹⁾                   |        |         |       |       |        |
+--------------------------+--------+---------+-------+-------+--------+
| (7) เซ็นทรัลเวิลด์, 2545¹⁾   | []     |         |       |       |        |
+--------------------------+--------+---------+-------+-------+--------+
| (8) เซ็นทรัลพลาซา          | []     |         |       |       | []     |
| รัตนาธิเบศร์, 2546¹⁾        |        |         |       |       |        |
+--------------------------+--------+---------+-------+-------+--------+
| (9) เซ็นทรัลพลาซา แจ้งวัฒนะ, | []     | []      |       |       | []     |
| 2551                     |        |         |       |       |        |
+--------------------------+--------+---------+-------+-------+--------+
| (10) เซ็นทรัลเฟสติวัล พัทยา   | []     |         | []    |       | []     |
| บีช, 2552                 |        |         |       |       |        |
+--------------------------+--------+---------+-------+-------+--------+
| (11) เซ็นทรัลพลาซา อุดรธานี, | []     |         | []    |       | []     |
| 2552¹⁾                   |        |         |       |       |        |
+--------------------------+--------+---------+-------+-------+--------+
| (12) เซ็นทรัลพลาซา ชลบุรี,   | []     |         |       |       | []     |
| 2552                     |        |         |       |       |        |
+--------------------------+--------+---------+-------+-------+--------+
| (13) เซ็นทรัลพลาซา ขอนแก่น, | []     |         |       |       | []     |
| 2552                     |        |         |       |       |        |
+--------------------------+--------+---------+-------+-------+--------+
| (14) เซ็นทรัลพลาซา         | []     |         |       |       | []     |
| เชียงราย, 2554            |        |         |       |       |        |
+--------------------------+--------+---------+-------+-------+--------+
| (15) เซ็นทรัลพลาซา พิษณุโลก, | []     |         |       |       | []     |
| 2554                     |        |         |       |       |        |
+--------------------------+--------+---------+-------+-------+--------+
| (16) เซ็นทรัลพลาซา แกรนด์   | []     | []      |       |       |        |
| พระราม 9, 2554           |        |         |       |       |        |
+--------------------------+--------+---------+-------+-------+--------+
| (17) เซ็นทรัลพลาซา         | []     |         |       |       | []     |
| สุราษฎร์ธานี, 2555²⁾        |        |         |       |       |        |
+--------------------------+--------+---------+-------+-------+--------+
| (18) เซ็นทรัลพลาซา ลำปาง,  | []     |         |       |       | []     |
| 2555³⁾                   |        |         |       |       |        |
+--------------------------+--------+---------+-------+-------+--------+

+--------------------------+--------+---------+------+--------+--------+
| CPN เป็นผู้บริหาร            | ศูน     | อาคาร   | โร   | อาคารท | ศูน     |
|                          | ย์การค้า | สำนักงาน | งแรม | ี่พักอาศัย | ย์อาหาร |
| โครงการ, ปีที่เปิดดำเนินการ   |        |         |      |        |        |
+--------------------------+--------+---------+------+--------+--------+
| (1) เซ็นทรัลพลาซา          | []     | []      |      |        | []     |
| ปิ่นเกล้า⁴⁾, 2538           |        |         |      |        |        |
+--------------------------+--------+---------+------+--------+--------+
| (2) เซ็นทรัลพลาซา          | []     |         |      |        | []     |
| รัชดา-พระราม 3⁵⁾, 2540    |        |         |      |        |        |
+--------------------------+--------+---------+------+--------+--------+
| (3) เซ็นทรัลพลาซา พระราม   | []     |         |      |        | []     |
| 2⁶⁾, 2545                |        |         |      |        |        |
+--------------------------+--------+---------+------+--------+--------+
| (4) เซ็นทรัลเวิลด์⁷⁾, 2555   |        | []      |      |        |        |
+--------------------------+--------+---------+------+--------+--------+

หมายเหตุ 1) ปีที่ CPN เข้าซื้อกิจการ

2) เปิดให้บริการ เมื่อวันที่ 11 ต.ค. 55

3) เปิดให้บริการ เมื่อวันที่ 30 พ.ย. 55

4) ร้อยละ 42 ของพื้นที่ศูนย์การค้าและร้อยละ 100 ของพื้นที่อาคารสำนักงาน CPN ให้เช่าช่วงแก่
CPNRF ตั้งแต่เดือน พ.ย. 52 สิ้นสุดเดือน ธ.ค. 67

5) ร้อยละ 81 ของพื้นที่ศูนย์การค้า CPN ให้เช่าแก่ CPNRF ตั้งแต่เดือน ส.ค.48 สิ้นสุดเดือน
ส.ค. 78 (ต่ออายุการเช่าได้ 2 ครั้งๆ ละ 30 ปี)

6) ร้อยละ 96 ของพื้นที่ศูนย์การค้า CPN ให้เช่าช่วงแก่ CPNRF ตั้งแต่เดือน ส.ค. 48
สิ้นสุดเดือน ส.ค. 68

7) ร้อยละ 97 ของพื้นที่อาคารสำนักงานเซ็นทรัลเวิลด์ให้เช่าช่วงแก่ CPNCG ตั้งแต่เดือน ก.ย.
55 สิ้นสุดเดือน ก.ย. 75

โครงการในอนาคต

โครงการเซ็นทรัลพลาซา อุบลราชธานี

ที่ตั้ง : ริมทางหลวงแผ่นดินหมายเลข 231 ตำบลแจระแม อำเภอเมือง จังหวัดอุบลราชธานี

ขนาดโครงการ :

ที่ดินรวมประมาณ 76 ไร่ (CPN เป็นเจ้าของกรรมสิทธิ์ที่ดิน) โดยมีพื้นที่โครงการรวมทั้งสิ้น
140,000 ตารางเมตร ซึ่งเป็นพื้นที่ของ CPN จำนวน 118,000 ตารางเมตร
โครงการนี้ประกอบด้วยห้างสรรพสินค้า

โรบินสันและผู้เช่าหลัก อาทิ ท็อปส์ มาร์เก็ต, พาวเวอร์บาย, บีทูเอส, ซูเปอร์สปอร์ต เป็นต้น
นอกจากนี้ยังมีโรงภาพยนตร์ และสวนสนุก ฟันแพลนเน็ต ผู้เช่ารายย่อยประเภท ร้านค้าแฟชั่น
ธนาคาร ศูนย์รับบริการต่างๆ ร้านอาหารและเครื่องดื่ม รวมกว่า 250 ร้านค้า
โดยโครงการมีพื้นที่จอดรถรองรับกว่า 1,500 คัน

ศักยภาพของโครงการโครงการตั้งอยู่ในจังหวัดอุบลราชธานี
ซึ่งถือเป็นจังหวัดชายแดนสำคัญของภาคตะวันออกเฉียงเหนือ
โดยตั้งอยู่บนถนนเลี่ยงเมืองซึ่งเชื่อมต่อระหว่างตัวเมืองกับสนามบิน
โครงการยังรายล้อมด้วยสถานที่สำคัญ มหาวิทยาลัย สถาบันการศึกษาระดับอุดมศึกษา วิทยาลัย
โรงพยาบาล ธนาคาร ทั้งนี้จังหวัดอุบลราชธานีเป็นประตูการค้าการท่องเที่ยวสู่อินโดจีน ทั้งไทย
ลาว กัมพูชา และเวียดนาม
นอกจากนี้ในอนาคตกรมการขนส่งทางบกจะขยายเส้นทางการเดินรถสายระหว่างประเทศ คือ
สายอุบลราชธานี-จำปาสัก, คอนพะเพง และเสียมราฐ
จึงนับเป็นเมืองเศรษฐกิจที่สำคัญอีกจังหวัดหนึ่งของประเทศ
เหมาะแก่การลงทุนและพัฒนาให้เติบโตขึ้นได้อีกมากในอนาคต

ความคืบหน้าของโครงการ : อยู่ระหว่างการก่อสร้าง
ซึ่งมีความคืบหน้าตามแผนงานและงบประมาณที่วางไว้

กำหนดการเปิดให้บริการ : คาดว่าโครงการจะแล้วเสร็จและเปิดดำเนินการได้ในไตรมาสที่ 1 ปี
2556

เงินลงทุน : ประมาณ 1,800 ล้านบาท (ไม่รวมเงินลงทุนในการก่อสร้างห้างสรรพสินค้าโรบินสัน
ซึ่งห้างสรรพสินค้าโรบินสันเป็นผู้รับผิดชอบดำเนินการก่อสร้าง)

โครงการเซ็นทรัลเฟสติวัล เชียงใหม่

ที่ตั้ง : ถนนซูเปอร์ไฮเวย์ บริเวณทางแยก บนถนนเชียงใหม่-ดอยสะเก็ด มีด้านหน้าติดถนน 2 ด้าน
คือถนนซูเปอร์ไฮเวย์ และถนนเชียงใหม่-ดอยสะเก็ด

ขนาดโครงการ : ที่ดินรวมประมาณ 68 ไร่ (CPN เป็นเจ้าของกรรมสิทธิ์ที่ดิน)
โดยมีพื้นที่โครงการรวมทั้งสิ้น 250,000 ตารางเมตร
โครงการนี้ประกอบด้วยห้างสรรพสินค้าเซ็นทรัล และผู้เช่าหลัก อาทิ เซ็นทรัล ฟู้ด ฮอลล์,
พาวเวอร์บาย, บีทูเอส, ซูเปอร์สปอร์ต เป็นต้น นอกจากนี้ยังมีโรงภาพยนตร์ โรงภาพยนตร์ 3 มิติ
และสวนสนุก ฟันแพลนเน็ต ผู้เช่ารายย่อยประเภท ร้านค้าแฟชั่น ธนาคาร ศูนย์รับบริการต่างๆ
ร้านอาหารและเครื่องดื่ม รวมกว่า 250 ร้านค้า โดยโครงการมีพื้นที่จอดรถรองรับกว่า 1,500 คัน

ศักยภาพของโครงการ : โครงการตั้งอยู่จังหวัดเชียงใหม่ ซึ่งเป็นเมืองหลวงแห่งภาคเหนือ
และถือเป็นเมืองที่มีศักยภาพในการพัฒนาและเติบโตอย่างรวดเร็วทางเศรษฐกิจ การลงทุน
การท่องเที่ยวที่ใหญ่ที่สุดในภาคเหนือรองจากกรุงเทพมหานคร
โดยตั้งอยู่บนถนนซูเปอร์ไฮเวย์เชื่อมต่อระหว่างตัวเมืองกับสนามบิน
โครงการยังรายล้อมด้วยสถานที่สำคัญ มหาวิทยาลัย สถาบันการศึกษาระดับอุดมศึกษา วิทยาลัย
โรงพยาบาล ธนาคาร
นอกจากนี้จังหวัดเชียงใหม่ยังเป็นแหล่งท่องเที่ยวทางวัฒนธรรมและธรรมชาติที่สวยงาม
ซึ่งมีนักท่องเที่ยวทั้งชาวไทยและต่างชาตินิยมเดินทางมาท่องเที่ยวเป็นจำนวนมาก
ที่ช่วยเสริมศักยภาพการเติบโตในด้านกำลังซื้อเป็นอย่างมาก

ความคืบหน้าของโครงการ : อยู่ระหว่างการก่อสร้าง
ซึ่งมีความคืบหน้าตามแผนงานและงบประมาณที่วางไว้

กำหนดการเปิดให้บริการ : คาดว่าโครงการจะแล้วเสร็จและเปิดดำเนินการได้ในไตรมาสที่ 4 ปี
2556

เงินลงทุน : ประมาณ 4,500 ล้านบาท (ไม่รวมเงินลงทุนในการก่อสร้างห้างสรรพสินค้าเซ็นทรัล
ซึ่งบริษัทห้างสรรพสินค้าเซ็นทรัล จำกัด เป็นผู้รับผิดชอบดำเนินการก่อสร้าง)

โครงการเซ็นทรัลเฟสติวัล หาดใหญ่

ที่ตั้ง : ริมทางหลวงแผ่นดินหมายเลข 4 ถนนกาญจนวนิชย์ ตำบลคอหงษ์ อำเภอหาดใหญ่
จังหวัดสงขลาด้านหน้าติดทางหลวงแผ่นดิน ด้านข้างเชื่อมสู่ถนนโชติวิทยะกุล 1
ซึ่งเป็นทางเข้าออกสู่ใจกลางเมืองได้อย่างสะดวก

ขนาดโครงการ : ที่ดินรวมประมาณ 50 ไร่ (CPN เป็นเจ้าของกรรมสิทธิ์ที่ดิน)
โดยมีพื้นที่โครงการรวมทั้งสิ้น 250,000 ตารางเมตร ซึ่งเป็นพื้นที่ของ CPN จำนวน 210,000
ตารางเมตร โครงการนี้ประกอบด้วยห้างสรรพสินค้าเซ็นทรัล และผู้เช่าหลัก อาทิ ท็อปส์ มาร์เก็ต,
พาวเวอร์บาย, บีทูเอส, ซูเปอร์สปอร์ต ออฟฟิศ ดีโป้ เป็นต้น นอกจากนี้ยังมีโรงภาพยนตร์
โรงภาพยนตร์ 3 มิติ และสวนสนุก ฟันแพลนเน็ต ลานสเก็ตน้ำแข็ง
และห้องประชุมเอนกประสงค์ขนาดใหญ่ ผู้เช่ารายย่อยประเภท ร้านค้าแฟชั่น ธนาคาร
ศูนย์รับบริการต่างๆ ร้านอาหารและเครื่องดื่ม รวมกว่า 250 ร้านค้า
โดยโครงการมีพื้นที่จอดรถรองรับกว่า 2,100 คัน

ศักยภาพของโครงการ : โครงการตั้งอยู่บนทำเลที่มีศักยภาพ ใจกลางเมืองหาดใหญ่
ซึ่งจังหวัดหาดใหญ่ถือเป็นเมืองหลวงขนาดใหญ่และเป็นศูนย์กลางด้านการค้าและธุรกิจของภาคใต้
โดยตั้งอยู่บนถนนที่เชื่อมต่อระหว่างตัวเมืองกับสนามบินซึ่งเป็นท่าอากาศยานนานาชาติขนาดใหญ่ที่มีเที่ยวบินมากเป็นลำดับที่
5 ของประเทศ
และเป็นประตูนำไปสู่ประเทศมาเลเซียและสิงคโปร์ซึ่งเป็นกลุ่มนักท่องเที่ยวที่มีกำลังซื้อมหาศาล
นอกจากนี้ ยังรายล้อมด้วยสถานที่สำคัญต่างๆ มหาวิทยาลัยและวิทยาลัย โรงพยาบาล ธนาคาร
ซึ่งถือเป็นเมืองเศรษฐกิจและการท่องเที่ยวที่สำคัญอีกจังหวัดหนึ่งของประเทศ
ที่มีนักท่องเที่ยวทั้งชาวไทยและต่างชาติเดินทางมาท่องเที่ยวเป็นจำนวนมาก
อีกทั้งโครงการยังตั้งอยู่ในพื้นที่ยุทธศาสตร์ในการพัฒนาเขตเศรษฐกิจสามฝ่าย
อินโดนีเซีย-มาเลเซีย-ไทย
ซึ่งช่วยเสริมศักยภาพการเติบโตในด้านกำลังซื้อเป็นอย่างมากและพัฒนาให้เติบโตขึ้นได้อีกมากในอนาคต

ความคืบหน้าของโครงการ : อยู่ระหว่างการก่อสร้าง
ซึ่งมีความคืบหน้าตามแผนงานและงบประมาณที่วางไว้

กำหนดการเปิดให้บริการ : คาดว่าโครงการจะแล้วเสร็จและเปิดดำเนินการได้ในไตรมาสที่ 4 ปี
2556

เงินลงทุน : ประมาณ 5,200 ล้านบาท (ไม่รวมเงินลงทุนในการก่อสร้างห้างสรรพสินค้าเซ็นทรัล
ซึ่งบริษัทห้างสรรพสินค้าเซ็นทรัล จำกัด เป็นผู้รับผิดชอบดำเนินการก่อสร้าง)

โครงการเซ็นทรัลเวสต์เกต

ที่ตั้ง : บริเวณแยกบางใหญ่ ตำบลเสาธงหิน อำเภอบางใหญ่ จังหวัดนนทบุรี มีด้านหน้าติดถนน 2
ด้าน คือถนนรัตนาธิเบศร์ และถนนกาญจนาภิเษกซึ่งเป็นถนนวงแหวนฝั่งตะวันตก

ขนาดโครงการ : ที่ดินรวมประมาณ 98 ไร่ (CPN เป็นเจ้าของสิทธิการเช่าที่ดิน)
โดยมีพื้นที่โครงการรวมทั้งสิ้น 330,000 ตารางเมตร โครงการมีลักษณะเป็นศูนย์การค้ารูปแบบ
Super Regional Mall เป็นไลฟ์สไตล์คอมเพล็กซ์
และเป็นเอ็นเตอร์เทนเมนท์คอมเพล็กซ์ที่ทันสมัยที่สุด ประกอบด้วยห้างสรรพสินค้าเซ็นทรัล
และผู้เช่าหลัก อาทิ ท็อปส์ มาร์เก็ต, พาวเวอร์บาย, บีทูเอส, ซูเปอร์สปอร์ต, โฮมเวิร์ค เป็นต้น
นอกจากนี้จะเป็นศูนย์รวมร้านค้าแบรนด์ ชั้นนำกว่า 1,000 ร้านค้า
และเป็นแหล่งรวมร้านอาหารคอนเซ็ปต์ใหม่ที่ตอบสนองทุกไลฟ์สไตล์
โดยโครงการมีพื้นที่จอดรถรองรับกว่า 2,000 คัน

ศักยภาพของโครงการ : โครงการเป็นศูนย์การค้าขนาดใหญ่และตั้งอยู่บนทำเลที่มีศักยภาพสูง
มีระบบคมนาคมที่สมบูรณ์ของภาครัฐที่เชื่อมต่อทุกเส้นทางไว้ด้วยกัน ทั้งวงแหวนสายตะวันตก
ซึ่งจุดตัดถนนกาญจนาภิเษก ขนาด 12 เลน และถนนรัตนาธิเบศร์ ขนาด 10 เลน
ที่รองรับรถยนต์ได้ถึง 85 ล้านคันต่อปี มีแนวโครงการรถไฟฟ้าสายสีม่วง (บางใหญ่-บางซื่อ)
ตัดผ่านบริเวณโครงการ มีทางเดินลอยฟ้า หรือสกายวอล์กเชื่อมตรงจากสถานี
ครอบคลุมกลุ่มเป้าหมายกว่า 13 ล้านคน รวมถึงเส้นทางในอนาคต ทางหลวงพิเศษ หมายเลข 81
สายบางใหญ่ – กาญจนบุรี ที่เชื่อมต่อท่าเรือทวายและทะเลอันดามัน
เพื่อรองรับการเปิดประชาคมเศรษฐกิจอาเซียน (เออีซี) ในปี 2558
และรับกำลังซื้อและอัตราของการเติบโตด้านต่างๆ หลังจากเปิดเออีซี
อีกทั้งในอนาคตยังมีโครงการทางด่วนขั้นที่ 3 เชื่อมวงแหวนตะวันตกและมอเตอร์เวย์ ชลบุรี
และจะเป็นศูนย์กลางแหล่งที่อยู่อาศัยในอนาคต

ความคืบหน้าของโครงการ : อยู่ระหว่างการก่อสร้าง
ซึ่งมีความคืบหน้าตามแผนงานและงบประมาณที่วางไว้

กำหนดการเปิดให้บริการ : คาดว่าโครงการจะแล้วเสร็จและเปิดดำเนินการได้ในไตรมาสที่ 2 ปี
2558

เงินลงทุน : ประมาณ 6,500 ล้านบาท (ไม่รวมเงินลงทุนในการก่อสร้างห้างสรรพสินค้าเซ็นทรัล
ซึ่งบริษัทห้างสรรพสินค้าเซ็นทรัล จำกัด เป็นผู้รับผิดชอบดำเนินการก่อสร้าง)

โครงการในต่างประเทศ

ในระยะเวลา 5 ปีที่ผ่านมา CPN
ได้พิจารณาและศึกษาถึงโอกาสในการขยายการลงทุนไปยังต่างประเทศ
โดยมุ่งความสนใจไปยังประเทศในภูมิภาคเอเชียที่มีศักยภาพและมีอัตราการเติบโตทางเศรษฐกิจสูง
ด้วยเล็งเห็นถึงโอกาสทางธุรกิจและเพื่อเป็นการกระจายความเสี่ยงในการลงทุน อย่างไรก็ดี CPN
ได้ตระหนักถึงความแตกต่างของภาวะตลาด สภาวะการแข่งขัน
และความเสี่ยงของการทำธุรกิจในต่างประเทศ
จึงจัดตั้งคณะทำงานพิเศษเพื่อศึกษาในรายละเอียดของสภาพเศรษฐกิจ สังคม การเมือง
อุตสาหกรรมและการแข่งขัน กฎหมายการประกอบธุรกิจ และความเสี่ยงอื่นๆ
ที่อาจเกิดขึ้นในแต่ละประเทศที่ CPN ได้ให้ความสนใจ
เพื่อให้การลงทุนในต่างประเทศเป็นไปอย่างระมัดระวังและตั้งอยู่บนพื้นฐานของหลักการการเติบโตอย่างมั่นคงและยั่งยืน

การตลาดและภาวะการแข่งขัน

(ก) การทำตลาดของผลิตภัณฑ์และบริการที่สำคัญ

CPN ได้ทำการตลาด โดยมุ่งเน้นกลยุทธ์ ในการดำเนินธุรกิจ
เพื่อสร้างการเติบโตอย่างต่อเนื่องและยั่งยืน โดยการสร้างการเติบโตทางการเงิน (Financial
Growth) ควบคู่ไปกับการสร้างความแข็งแกร่งให้กับองค์กรในทุกมิติ
เพื่อให้แน่ใจว่าองค์กรสามารถตอบสนองต่อผู้มีส่วนได้ส่วนเสียทุกกลุ่มอย่างเหมาะสมและสุดความสามารถเพื่อจะก้าวไปสู่จุดหมายปลายทางอย่างมั่นคงและยั่งยืนร่วมกัน
และเพื่อให้องค์กรสามารถบรรลุวิสัยทัศน์และพันธกิจได้อย่างแท้จริง โดยกลยุทธ์หลักของบริษัทมีอยู่ 5
ด้าน ดังนี้

1.  กลยุทธ์การพัฒนาศูนย์การค้าในประเทศ

CPN มุ่งเน้นการขยายสาขาทั้งในกรุงเทพฯและต่างจังหวัดอย่างต่อเนื่อง
จากทั้งการปรับปรุงศูนย์การค้าที่มีอยู่ปัจจุบันและการมองหาโอกาสใหม่ๆ ในพื้นที่ที่มีศักยภาพ
เพื่อสร้างความแข็งแกร่งและเตรียมพร้อมกับโอกาสและความท้าทายจากการเข้าสู่ประชาคมเศรษฐกิจอาเซียนในปี
2558 การพัฒนาและปรับปรุงศูนย์การค้านั้นจะมุ่งเน้น การพัฒนา
และการบริหารโครงการให้ได้ผลตอบแทนที่ดี มีคุณภาพ และมีประสิทธิภาพ โดย

-   การพัฒนาศูนย์การค้าที่มีศักยภาพผ่านการศึกษาวิจัยตลาด เพื่อเลือกตลาดที่มีศักยภาพ
    การเลือกทำเลที่ตั้งที่ดีกำหนดรูปแบบของศูนย์ (Mall Format) ที่เหมาะสมกับตลาด
    และสัดส่วนร้านค้า (Merchandising Mix) ที่เหมาะสมตอบสนองลูกค้าและเหนือกว่าคู่แข่ง

-   การพัฒนากระบวนการพัฒนาศูนย์การค้าให้มีประสิทธิภาพ เป็นระบบ ตั้งแต่การศึกษาโครงการ
    สรรหาที่ดิน ออกแบบ ก่อสร้าง การติดต่อร้านค้า การตลาด จนกระทั่งเปิดศูนย์การค้า
    ได้ตามเวลาที่กำหนด และได้คุณภาพตามที่ต้องการ
    เพื่อให้สามารถพัฒนาโครงการใหม่ได้หลายโครงการในเวลาเดียวกันและควบคุมโครงการเป็นไปตามกำหนดเวลาและงบประมาณที่วางไว้

-   การปรับปรุงการพัฒนาศูนย์การค้าให้มีความเป็นมาตรฐานในเรื่องการออกแบบ การก่อสร้าง
    เพื่อลดระยะเวลาการก่อสร้าง ลดต้นทุนการก่อสร้าง ภายใต้คุณภาพที่กำหนด
    ตลอดจนลดค่าใช้จ่ายในการดำเนินงาน

2.  กลยุทธ์การบริหารศูนย์การค้า

มุ่งเน้นการสร้างมูลค่าเพิ่มจากศูนย์การค้าที่มีอยู่โดยการเสริมความแข็งแกร่งทั้งมิติด้านร้านค้า
การตลาด และการบริหารศูนย์ฯ เพื่อผลักดันให้การค้าขายในศูนย์ฯ
มีการเติบโตและค่าเช่าพื้นที่สามารถเติบโตไปควบคู่กันไปได้
ตลอดจนการควบคุมเรื่องค่าใช้จ่ายในการดำเนินงาน การบริหารศูนย์การค้า เน้นการบริหารจัดการ
3 ด้าน เพื่อตอบสนองต่อความต้องการของร้านค้าและลูกค้าอย่างแท้จริง

-   ความครบถ้วนและหลากหลายของร้านค้า (Merchandising Mix)
    โดยการวิเคราะห์ข้อมูลตลาดและข้อมูลลูกค้าอย่างสม่ำเสมอ
    เพื่อปรับเปลี่ยนร้านค้าภายในศูนย์การค้าใหม่อย่างเหมาะสม
    ควบคู่ไปกับการสรรหาร้านค้าใหม่ๆ
    จากทั้งในประเทศและต่างประเทศเพื่อยกระดับให้ศูนย์การค้ามีความทันสมัยและสร้างประสบการณ์ใหม่ๆให้กับลูกค้าตลอดเวลา

-   การทำการตลาด (Marketing Strategy)
    ที่มุ่งเน้นดึงดูดลูกค้าเป้าหมายให้เข้ามาใช้บริการ ผลักดันยอดขายให้กับร้านค้า
    และสร้างสรรค์ประสบการณ์ที่ดีกับลูกค้าโดยจัดกิจกรรมส่งเสริมการขายที่สร้างคุณค่าที่เหนือกว่า
    โดยอาศัยข้อมูลจากการวิจัยตลาด และทำงานร่วมกับห้างสรรพสินค้า บริษัทในเครือเซ็นทรัล
    และพันธมิตรทางธุรกิจ ซึ่งดำเนินควบคู่ไปกับการจัดกิจกรรมที่มีความโดดเด่น แปลกใหม่
    สร้างสรรค์ (Signature event) ซึ่งทั้งหมดนี้จะมีการสื่อสารถึงลูกค้าผ่านช่องทางต่างๆ
    อย่างมีประสิทธิภาพ

-   การบริการและการบริหารสิ่งอำนวยความสะดวกภายในศูนย์การค้าให้มีคุณภาพมาตรฐาน
    (Quality and Services Excellence) อาทิ ห้องน้ำ ลานจอดรถ
    เคาน์เตอร์ประชาสุมพันธ์ ฯลฯ โดยมุ่งเน้นพัฒนาบุคลากร
    และยกระดับคุณภาพการให้บริการสู่มาตรฐานสากล ตลอดจนการนำเทคโนโลยีใหม่ๆ
    มาใช้เพื่อเพิ่มความพึงพอใจให้กับลูกค้า และลดต้นทุนในการดำเนินธุรกิจ

3.  กลยุทธ์การพัฒนาองค์กรสู่ความยั่งยืน

มุ่งเน้นการสร้างรากฐานความยั่งยืนขององค์กรให้เข้มแข็ง
ผ่านการพัฒนากระบวนการบริหารภายในสู่ความเป็นสากล
การพัฒนาบุคลากรให้เป็นคนเก่งและคนดีมีความผูกพันต่อองค์กร
และการแสดงความรับผิดชอบต่อสังคม
และชุมชนรอบข้างบนพื้นฐานของการปฏิบัติตามหลักบรรษัทภิบาลที่ดี

-   การพัฒนากระบวนการบริหารภายในสู่ความเป็นเลิศ
    โดยนำระบบเทคโนโลยีสารสนเทศและการบริหารคุณภาพ
    ที่มุ่งตอบสนองกับความต้องการทางธุรกิจที่ไม่หยุดนิ่ง
    ระบบเทคโนโลยีสารสนเทศจะถูกพัฒนาให้มีความพร้อมสามารถรองรับการเติบโตขององค์กรในอนาคต
    โดยบริษัทมีการพัฒนากระบวนการทำงานและนำระบบ Enterprise Resource Planning
    (ERP) มาสนับสนุนการบริหารจัดการ
    ตลอดจนปรับปรุงการบริหารจัดการองค์กรตามแนวทางรางวัลคุณภาพแห่งชาติ (Thailand
    Quality Award :TQA)

-   การพัฒนาทุนบุคลากรสู่ความเป็นมืออาชีพควบคู่กับการเป็นคนดี
    ให้มีความพร้อมและเพียงพอกับการเติบโตขององค์กรในอนาคตผ่านกลยุทธ์การบริหารคนเก่ง
    ตั้งแต่การสรรหา การพัฒนาทักษะความรู้ของบุคลากรควบคู่ไปกับการเสริมสร้างความเป็นผู้นำ
    โดยอาศัยเครื่องมือการพัฒนาแบบบูรณาการ ผ่านศูนย์การเรียนรู้ CPN หรือ CPN Academy
    การพัฒนาเส้นทางการเติบโตทางอาชีพ การพัฒนาระบบประเมินผลพนักงาน
    ตลอดจนการสร้างความรักความผูกพันกับองค์กรให้เกิดกับพนักงาน
    ในส่วนของการพัฒนาองค์กรมุ่งส่งเสริมค่านิยม วัฒนธรรมองค์กร หลักบรรษัทภิบาล
    การพัฒนาภาพลักษณ์องค์กรในการเป็นนายจ้างที่ดี (Employer Branding)
    และการสื่อสารภายในองค์กรที่ดี

-   การแสดงความรับผิดชอบต่อสังคมและชุมชน (CSR Strategy) โดยเน้นที่ 3 ส่วนหลัก คือ
    CPN Green Experience, CPN อาสา, CPN เพาะกล้าปัญญาไทย
    โดยมุ่งเน้นการอนุรักษ์พลังงาน การมีจิตสาธารณะสร้างสรรค์โครงการเพื่อชุมชนโดยรอบ
    และการส่งเสริมการเรียนรู้ให้กับกลุ่มที่ด้อยโอกาส และห่างไกล

4.  กลยุทธ์พัฒนาโครงการต่างประเทศ (Regional Strategy)

ในส่วนของกลยุทธ์การพัฒนาโครงการในต่างประเทศ CPN
ได้ทำการศึกษาโอกาสและวิเคราะห์เพื่อการลงทุนในภูมิภาคต่างๆ โดยเน้นที่ภูมิภาคเอเชียเป็นหลัก
เพื่อสร้างศักยภาพและความสามารถในการแข่งขันให้ CPN ก้าวสู้การเป็น
ผู้พัฒนาศูนย์การค้าระดับภูมิภาค ดังวิสัยทัศน์ที่ได้ตั้งไว้ โดย CPN
มุ่งเน้นการคัดเลือกพันธมิตรในต่างประเทศที่มีจุดแข็งซึ่งสามารถสนับสนุนธุรกิจของ CPN
ได้อย่างสูงสุดในประเทศนั้นๆ

ทั้งนี้การพัฒนาโครงการในต่างประเทศ CPN
ได้มองโอกาสในส่วนของการปรับปรุงศูนย์การค้าที่มีอยู่แล้วและการพัฒนาโครงการใหม่ๆ
ในพื้นที่ที่มีศักยภาพ
โดยอาจมีการร่วมทุนกับพันธมิตรในต่างประเทศเพื่อให้สามารถบุกเบิกตลาดใหม่ได้อย่างรวดเร็ว
มีประสิทธิภาพ และสร้างเสริมความแข็งแกร่งในการแข่งขันในประเทศนั้นๆ ได้อย่างดียิ่งขึ้น

การลงทุนในต่างประเทศได้ผ่านกระบวนการศึกษาประเทศเป้าหมายในหลากหลายมิติ
ทั้งในปัจจัยด้านเศรษฐกิจ สังคม การเมือง กฎหมาย และข้อบังคับ ตลอดจนตลาดค้าปลีกโดยรวม
เพื่อคัดกรองตลาดที่มีศักยภาพ โอกาสทางธุรกิจ และความเหมาะสมต่อธุรกิจของ CPN
นอกจากนี้โครงการต่างๆ
ที่อยู่ในแผนได้ถูกนำมาประเมินความเป็นไปได้อย่างรอบคอบเพื่อการตัดสินใจลงทุนอย่างมีประสิทธิผลสูงสุด

5.  กลยุทธ์พัฒนาโครงสร้างพื้นฐานองค์กร (Organization Excellence Strategy)

บริษัทต้องการพัฒนาโครงสร้างพื้นฐานในองค์กรให้มีประสิทธิภาพและประสิทธิผลสูงสุดเพื่อรองรับการเติบโตอย่างต่อเนื่องของ
CPN ทั้งในและต่างประเทศ
โดยทั้งนี้ได้มีลงทุนเพื่อการพัฒนาระบบการจัดการทั้งในส่วนของระบบเทคโนโลยีสารสนเทศพื้นฐานและระบบการจัดการทรัพยากรบุคคล
รวมไปถึงการปรับปรุงขั้นตอนและระบบการบริหารจัดการในกระบวนการหลักต่างๆ ของบริษัท
เพื่อให้มีความคล่องตัว รวดเร็ว และมีประสิทธิภาพมากขึ้น

(ข) ภาวะการแข่งขัน ช่องทางการจัดจำหน่ายและลักษณะลูกค้า

-   สภาพการแข่งขันและภาวะการแข่งขันในอุตสาหกรรม

CPN เป็นบริษัทพัฒนาตลาดอสังหาริมทรัพย์ค้าปลีก ซึ่งมีการลงทุนพัฒนาศูนย์การค้าในประเทศไทย
โดยมีสัดส่วนทางการตลาด (Market Share) คิดเป็น 22% ของพื้นที่ให้เช่าค้าปลีก
ของศูนย์การค้าในจังหวัดกรุงเทพฯ

[]

-   ภาวะอุตสาหกรรมและการแข่งขัน

ในปี 2555 เศรษฐกิจโดยรวมฟื้นตัวจากอุทกภัยในปีก่อนจนเข้าสู่ระดับปกติ
ภาคการผลิตมีการขยายตัวทุกภูมิภาคและสามารถตอบสนองอุปสงค์ของตลาดภายในประเทศได้อย่างเต็มที่
การขยายตัวของเศรษฐกิจนี้เป็นผลจากการสนับสนุนทั้งด้านรายได้และความเชื่อมั่นที่เพิ่มขึ้นของผู้บริโภค
อย่างไรก็ตามภาคการส่งออกยังคงไม่สามารขยายตัวได้อย่างรวดเร็วเนื่องจากผลกระทบจากวิกฤตเศรษฐกิจในยุโรป

แม้ภาวะเศรษฐกิจในช่วงครึ่งปีแรกจะมีการฟื้นตัวอย่างต่อเนื่อง
แต่ผลกระทบจากเศรษฐกิจโลกและการชะลอตัวของการส่งออกมีความชัดเจนมากขึ้นในช่วงครึ่งปีหลัง
ภาพรวมการส่งออกยังคงค่อนข้างซบเซาเมื่อเทียบกับช่วงเดียวกันของปีก่อน
มีเพียงกลุ่มผลิตภัณฑ์อาหารที่ยังขยายตัวได้ดี
ธุรกิจส่งออกต่างๆต้องปรับตัวโดยเริ่มรุกตลาดใหม่ในตะวันออกกลางและอาเซียน
เพื่อบรรเทาผลกระทบจากวิกฤตเศรษฐกิจยุโรปและการชะลอตัวของเศรษฐกิจจีน
อย่างไรก็ตามตลาดใหม่ๆ เล่านี้ยังคงทดแทนตลาดเก่าได้เพียงแค่ในระดับหนึ่งเท่านั้น ธุรกิจต่างๆ
ยังคงต้องใช้เวลาในการดำเนินกลยุทธ์ทั้งการผลิต การขาย
และการตลาดเพื่อที่จะสามารถพัฒนาความสามารถในการแข่งขันภายในตลาดเหล่านี้ได้อย่างมีประสิทธิภาพในระยะยาว
สำหรับภาพรวมการผลิตและการบริโภคภายในประเทศในช่วงครึ่งปีหลังยังคงมีการเติบโตในเกณฑ์ดี
ซึ่งเป็นผลมาจากมาตรการจากภาครัฐ การขึ้นค่าจ้างขั้นต่ำและเงินเดือนข้าราชการ
ตลอดจนปัจจัยทางด้านการเงินจากอัตราดอกเบี้ยที่อยู่ในระดับต่ำและความสะดวกในการเข้าถึงแหล่งเงินกู้
อย่างไรก็ตาม
ผู้ประกอบการส่วนใหญ่ต่างเผชิญปัญหาต้นทุนแรงงานที่สูงขึ้นและไม่สามารถจะส่งผ่านต้นทุนนี้ไปยังผู้บริโภคได้อย่างเต็มที่เนื่องจากการแข่งขันที่รุนแรงในตลาด
นอกจากนี้ธุรกิจต่างๆยังคงได้รับผลกระทบจากภาคการท่องเที่ยว
เนื่องจากวิกฤตเศรษฐกิจในยุโรปส่งผลให้จำนวนนักท่องเที่ยวจากยุโรปที่มาท่องเที่ยวในประเทศไทยลดลงซึ่งทำให้ยอดการใช้จ่ายซื้อสินค้าและบริการในประเทศไทยโดยนักท่องเที่ยวกลุ่มนี้ลดลงตามไปด้วยในฝั่งของการลงทุนของภาคเอกชน
มีการชะลอตัวลงหลังจากธุรกิจต่างๆ
ได้ทำการลงทุนเพื่อฟื้นฟูซ่อมแซมความเสียหายไปโดยส่วนใหญ่แล้วในช่วงครึ่งปีแรก อย่างไรก็ตาม
ยังคงมีการลงทุนเพื่อเพิ่มประสิทธิภาพของการผลิตและเพื่อทดแทนแรงงานอย่างต่อเนื่อง
ธุรกิจอสังหาริมทรัพย์โดยเฉพาะกลุ่มศูนย์การค้าขนาดย่อม (Community Mall)
มีการเปิดโครงการใหม่อย่างต่อเนื่องและคาดว่าจะสามารถขยายตัวได้อีกตามความต้องการและพฤติกรรมที่เปลี่ยนไปของผู้บริโภค

ในปี 2555 อัตราการขยายตัวของเศรษฐกิจเพิ่มขึ้นเป็นร้อยละ 5.7 จากร้อยละ 0.1 ในปี 2554
อันเป็นผลมาจากฐานที่ต่ำในปี 2554 เนื่องจากผลกระทบจากเหตุการณ์อุทกภัย
และการฟื้นฟูซ่อมแซมความเสียหายในช่วงต้นปี 2555 ตลอดจนความต้องการที่สะสมมาจากช่วงปี
2554 ที่มามีผลในปี 2555 อุตสาหกรรมที่มีการขยายตัวค่อนข้างดี ได้แก่ อุตสาหกรรมยานยนต์
เครื่องใช้ไฟฟ้า และอาหาร อัตราเงินเฟ้อพื้นฐานลดลงจากร้อยละ 2.4 ในปี 2554 เป็นร้อยละ
2.2 ในปี 2555 และอัตราเงินเฟ้อทั่วไปลดลงจากร้อยละ 3.8 ในปี 2554 เป็นร้อยละ 2.9 ในปี
2555
การลดลงของอัตราเงินเฟ้อนี้เป็นผลมาจากแนวโน้มของเศรษฐกิจไทยที่ได้รับผลกระทบจากการชะลอตัวของเศรษฐกิจโลก
ตลอดจนการลงทุนในการฟื้นฟูซ่อมแซมความเสียหายของภาคธุรกิจและอุตสาหกรรมที่หมดลงอย่างรวดเร็ว

กลุ่มศูนย์การค้าและห้างสรรพสินค้า

ปี 2555 ผู้ประกอบการในกลุ่มนี้ ยังคงเดินหน้าพัฒนาโครงการใหม่ ทั้งในกรุงเทพและต่างจังหวัด
โดยมีศูนย์การค้าขนาดใหญ่ เปิดใหม่ได้แก่ ศูนย์การค้าเซ็นทรัลพลาซา สุราษฎร์ธานี
ศูนย์การค้าเซ็นทรัลพลาซา ลำปาง ศูนย์การค้าเมกะ บางนา และการปรับปรุงศูนย์การค้าขนาดใหญ่
เช่น ศูนย์การค้าเซ็นทรัลพลาซา อุดรธานี
นอกจากนี้ยังมีโครงการศูนย์การค้าระหว่างพัฒนาอีกจำนวนหนึ่งที่มีกำหนดแล้วเสร็จภายในปีหน้า อาทิ
ศูนย์การค้าเซ็นทรัล เอ็มบาสซี่ ศูนย์การค้าดิเอ็มโพเรี่ยม II และศูนย์การค้าเกตท์เวย์เอกมัย
รวมไปถึงโครงการปรับปรุงศูนย์การค้า เซ็นทรัลพลาซา บางนาและ เดอะมอลล์ บางแค

สำหรับพื้นที่ต่างจังหวัด ปัจจุบันมีโครงการสำคัญที่อยู่ระหว่างก่อสร้างคือ ศูนย์การค้าเซ็นทรัลพลาซา
อุบลราชธานีศูนย์การค้าเซ็นทรัลเฟสติวัล หาดใหญ่ ศูนย์การค้าเซ็นทรัลเฟสติวัล เชียงใหม่
เซ็นทรัลเฟสติวัล ศูนย์การค้าพรอมเมนาดา (Promenada) เชียงใหม่
รวมถึงห้างสรรพสินค้าโรบินสัน สุพรรณบุรี เป็นต้น

จากภาพรวมสภาวะตลาดและการแข่งขัน ในพื้นที่กรุงเทพฯ
ในปีนี้มีศูนย์การค้าขนาดใหญ่กระจายตัวอยู่มากมาย
ทำให้โอกาสทางธุรกิจในพื้นที่ดังกล่าวมีค่อนข้างจำกัดในปัจจุบัน
ดังนั้นผู้ประกอบการจึงมุ่งแสวงหาโอกาสทางธุรกิจจากแถบชานเมือง
รวมถึงตลาดต่างจังหวัดที่มีกำลังซื้อมากพอ
การรุกไปยังตลาดใหม่ๆเหล่านี้ถือว่าเป็นโอกาสทางธุรกิจที่ดีเนื่องจากในต่างจังหวัดโดยส่วนใหญ่ยังไม่มีศูนย์การค้าขนาดใหญ่นอกเหนือจากไฮเปอร์มาร์เก็ต
และมีการเติบโตของกำลังซื้ออย่างต่อเนื่อง
ดังนั้นศูนย์การค้าที่มีศักยภาพจะสามารถตอบสนองความต้องการทางด้านรสนิยมและไลฟ์สไตล์ของผู้บริโภคในท้องถิ่นซึ่งไฮเปอร์มาร์เก็ตยังไม่สามารถตอบสนองได้อย่างเพียงพอในปัจจุบัน
ผู้ประกอบการที่มีประสบการณ์ในการพัฒนาและบริหารศูนย์การค้า มีความพร้อมในเรื่องเงินทุน
มีเครือข่ายร้านค้าอยู่ในกลุ่มธุรกิจ และ มีความยืดหยุ่นในการปรับร้านค้าให้มีความทันสมัยอยู่เสมอ
จะมีข้อได้เปรียบในการช่วงชิงความเป็นผู้นำในการขยายธุรกิจไปยังจังหวัดที่มีศักยภาพจะสามารถครอบครองและสร้างความผูกพันกับตลาดได้ในที่สุด

ในด้านการบริหารจัดการศูนย์การค้า
กลยุทธ์ทางการตลาดยังคงเป็นเครื่องมือสำคัญอย่างยิ่งในการกระตุ้นให้ผู้ใช้บริการมีการจับจ่ายใช้สอย
ผู้ประกอบการได้นำการตลาดในรูปแบบต่างๆมาใช้ในการดึงดูดกลุ่มเป้าหมายตลอดจนสร้างประสบการณ์ของผู้ใช้บริการที่มีความคาดหวังใหม่ๆเกิดขึ้นอย่างต่อเนื่อง
การตลาดเหล่านี้นอกจากจะช่วยกระตุ้นการเข้าใช้บริการ (Traffic) และการจับจ่ายใช้สอยแล้ว
ยังช่วยสร้างประสบการณ์ใหม่ๆให้กับผู้ใช้บริการซึ่งสามารถนำไปสู่การรักษาฐานผู้ใช้บริการ
(Customer Retention) และการสร้างความจงรักภักดีของผู้ใช้บริการ (Customer Loyalty)
ในระยะยาว นอกเหนือจากการจัดอีเวนท์เพื่อดึงดูดกลุ่มเป้าหมายให้มาใช้บริการแล้ว
ผู้ประกอบการยังมุ่งเน้นการจัดกิจกรรมที่สนับสนุนการขายของร้านค้า (Sale Promotion)
ควบคู่ไปกับการสร้างพันธมิตรทางธุรกิจเพื่อร่วมจัดกิจกรรมทางการตลาดขนาดใหญ่เพื่อให้งบประมาณการตลาดที่มีจำกัดใช้ไปอย่างมีประสิทธิภาพสูงสุด
เครื่องมือด้านการบริหารความสัมพันธ์กับลูกค้าต่างๆ และสื่อทางสังคม (social media)
ถูกนำมาใช้มากขึ้นเพื่อรักษาฐานผู้ใช้บริการและกระตุ้นการจับจ่ายใช้สอย
โดยการสื่อสารกับผู้ใช้บริการอย่างสม่ำเสมอ และจัดให้มีสิทธิพิเศษสำหรับผู้ใช้บริการในโอกาสต่างๆ

จากเหตุการณ์อุทกภัยในช่วงปลายปี 2554 ทำให้ผู้บริโภคได้มีการใช้จ่ายเพื่อซื้อสินค้าเพิ่มขึ้นในปี
2555 ในหลายๆหมวด โดยเฉพาะสินค้ากึ่งคงทน เช่น เครื่องใช้ในครัวเรือน เสื้อผ้า และรองเท้า
เพื่อทดแทนความเสียหายที่เกิดขึ้นจากเหตุการณ์ดังกล่าว
ซึ่งส่งผลในทางบวกต่อผู้ประกอบการในกลุ่มนี้ ในช่วงปี 2555 – 2558
ผู้ประกอบการกลุ่มศูนย์การค้าและห้างสรรพสินค้ามีแผนที่จะขยายสาขาอย่างต่อเนื่องโดยเฉพาะในจังหวัดชายแดนไทยกับพม่า
ลาว และกัมพูชา เนื่องจากการเปิดตัวของประชาคมเศรษฐกิจอาเซียนในปี 2558
จะช่วยขยายโอกาสทางการค้าในบริเวณดังกล่าว
ผู้ประกอบการจะต้องเตรียมความพร้อมเพื่อจะรองรับความต้องการของนักท่องเที่ยวอาเซียนและนานาชาติที่คาดว่าจะเดินทางเข้ามาใช้จ่ายในประเทศไทยมากขึ้น
ในขณะเดียวกันผู้ประกอบการมีแนวโน้มที่จะได้รับแรงกดดันจากการแข่งขันที่สูงขึ้นจากคู่แข่งต่างชาติซึ่งจะสามารถขยายธุรกกิจเข้ามาในประเทศไทยได้ง่ายขึ้น
ดังนั้นผู้ประกอบการที่สามารถปรับตัวต่อการเปลี่ยนแปลงเหล่านี้ได้อย่างเหมาะสมและมีประสิทธิภาพจะสามารถใช้ประโยชน์จากโอกาสทางการค้าที่มากขึ้นได้อย่างสูงสุด

กลุ่ม Community Mall และ Lifestyle Mall

โครงการในกลุ่มนี้มีการขยายตัวอย่างต่อเนื่องทั้งในใจกลางเมือง ชานเมือง หรือปริมณฑล
ตามพฤติกรรมผู้บริโภคในปัจจุบันที่ต้องการความสะดวกสบายในการเดินทางและการทำกิจกรรมต่างๆในชีวิตประจำวันในบริเวณใกล้เคียงชุมชนที่พักอาศัยอยู่
โดยแนวทางการพัฒนาโครงการประเภทนี้ จะให้ความสำคัญกับการเลือกทำเลที่ตั้งที่ใกล้ชิดชุมชน
การออกแบบโดยมุ่งเน้นให้มีความรื่นรมย์น่าพักผ่อนและมีเอกลักษณ์สวยงาม
ตลอดจนการใช้แม่เหล็กที่หลากหลายในการดึงดูดให้ลูกค้ามาใช้บริการ อาทิ ร้านอาหาร
ร้านเบเกอรี่ ซุปเปอร์มาร์เก็ต สถานเสริมความงาม โรงเรียนกวดวิชา ร้านหนังสือ ร้านขายยา
ธนาคาร ฯลฯ ซึ่งครอบคลุมความต้องการหลักๆ ของผู้ใช้บริการทั้งในแง่การพักผ่อน
การจับจ่ายใช้สอย และการพบปะสังสรรค์

ในปี 2555 โครงการในกลุ่มนี้ยังคงได้รับกระแสความสนใจจากกลุ่มผู้ประกอบการในหลายๆ
ธุรกิจนอกเหนือจากธุรกิจค้าปลีก โดยมีการลงทุนจากทั้งกลุ่มทุนอสังหาริมทรัพย์ และกลุ่มทุนอื่นๆ
ที่มีที่ดินอยู่ โดยจะมีทั้งรูปแบบที่พัฒนาศูนย์การค้าขนาดย่อม (Community Mall)
อย่างเดียวหรือโครงการรูปแบบผสม (mixed-use development)
การพัฒนาศูนย์การค้าขนาดย่อมพร้อมๆ กับโครงการที่พักอาศัยขนาดใหญ่
หรือการพัฒนาเป็นโครงการต่อเนื่องเพื่อสร้างมูลค่าเพิ่มให้กับโครงการอสังหาริมทรัพย์ที่ก่อสร้างไปแล้ว
การพัฒนาศูนย์การค้าในกลุ่มนี้ไม่ต้องอาศัยพื้นที่มากเหมือนไฮเปอร์มาร์เก็ตหรือศูนย์การค้าขนาดใหญ่
จึงทำให้มีโอกาสหาทำเลที่ตั้งได้ง่ายและใกล้ชิดชุมชนมากกว่า นอกจากนี้ศูนย์การค้าขนาดย่อม
(Community Mall)
ในปัจจุบันยังครอบคลุมแทบทุกกลุ่มเป้าหมายตั้งแต่ผู้บริโภคที่มีรายได้ระดับปานกลางขึ้นไปจนถึงพรีเมี่ยมอีกด้วย
โครงการสำคัญที่เปิดตัวในปี 2555 ได้แก่ เรนฮิลล์, เดอะ วอล์ค, เอเชียทีค เดอะริเวอร์ฟร้อนท์
เดอะพรอมานาด รามอินทรา, เพียวเพลส, จตุจักรกรีน, อินท์-อินเตอร์เซค, ท่อนซุงอเวนิว
เป็นต้น ส่วนโครงการที่อยู่ระหว่างการก่อสร้าง ได้แก่ ธัญญะปาร์ค ศรีนครินทร์, เสนาเฟสต์
เจริญนคร, นวมินทร์ Festival Walk เป็นต้น กระแสศูนย์การค้าขนาดย่อม (Community
Mall) นี้ได้แพร่กระจายไปยังต่างจังหวัดอย่างรวดเร็ว
โดยผู้ประกอบการท้องถิ่นได้ทยอยพัฒนาโครงการลักษณะนี้มากขึ้นเรื่อยๆ
สำหรับหัวเมืองสำคัญที่มีการขยายการลงทุน ได้แก่ ภูเก็ต นครราชสีมา ขอนแก่น
และประจวบคีรีขันธ์

ในอนาคตศูนย์การค้ากลุ่มนี้จะยังมีการเพิ่มจำนวนอย่างต่อเนื่อง
และยังมีแนวโน้มที่จะขยายตัวได้อีกมาก โดยในปี 2556 คาดว่าศูนย์การค้าขนาดย่อม (Community
Mall) จะมีการขยายตัวในแง่ของพื้นที่ขึ้นมาเป็นอันดับหนึ่ง แทนที่ห้างค้าปลีกขนาดใหญ่
(Hypermarket) ซึ่งทำให้การแข่งขันในกลุ่มนี้รุนแรงมากขึ้น
นอกจากนี้ผู้ประกอบการห้างค้าปลีกขนาดใหญ่ (Hypermarket) ยังเริ่มการปรับรูปแบบ
ลดขนาดและเพิ่มความเป็นศูนย์การค้ามากขึ้น ผู้ประกอบการศูนย์การค้าขนาดย่อม (Community
Mall)
ต้องมีการปรับตัวมากขึ้นเพื่อสร้างความแตกต่างและตอบโจทย์ความต้องการของผู้บริโภคอย่างลงตัวอยู่เสมอ
ไม่ว่าจะเป็นการปรับปรุงและขยายโครงการ การดึงร้านค้าใหม่เพื่อสร้างความแตกต่าง การมี
Magnet Shop ประเภทต่างๆที่ครบถ้วนทุกมิติความต้องการของผู้ใช้บริการ
การรักษาฐานลูกค้าประจำและขยายฐานลูกค้าให้เติบโตอย่างต่อเนื่อง การบริหาร Facility
ต่างๆที่ต้องอาศัยความชำนาญในการดูแลรักษา ภายใต้ต้นทุนแรงงานที่สูงขึ้นในอนาคต
ทั้งหมดล้วนเป็นความท้าทายของผู้ประกอบการกลุ่มนี้

กลุ่มห้างค้าปลีกขนาดใหญ่ (Hypermarket) และ ร้านสะดวกซื้อ (Convenience Store)

เนื่องจากข้อจำกัดทางด้านกฎหมายผังเมืองโดยเฉพาะการกำหนดโซนนิ่งในการขยายสาขาขนาดใหญ่ในรูปแบบไฮเปอร์มาร์เก็ต
ในปี 2555 ผู้ประกอบการกลุ่มนี้ยังคงมุ่งเน้นกลยุทธ์ Multi Format
โดยการพัฒนารูปแบบโครงการที่หลากหลายทั้งที่เป็น ห้างค้าปลีกขนาดใหญ่ขนาดใหญ่เพียงอย่างเดียว
รูปแบบผสมผสานระหว่างห้างค้าปลีกและศูนย์การค้าขนาดย่อม และ
รูปแบบร้านค้าขนาดเล็กในลักษณะใกล้เคียงกับร้านสะดวกซื้อ
เพื่อเพิ่มความยืดหยุ่นในการรุกเข้าสู่ตลาด ในส่วนของกลยุทธ์เพื่อเพิ่มยอดขาย
ผู้ประกอบการกลุ่มนี้ได้เริ่มเปลี่ยนแปลงรูปแบบการทำตลาด จากที่เคยมุ่งเน้นแค่เรื่องราคาถูก
โปรโมชั่นลดแลกแจกแถม และการจัดการตัวสินค้า
เป็นการให้ความสำคัญกับการบริหารจัดการพฤติกรรมการจับจ่ายใช้สอยของผู้ใช้บริการโดยใช้โปรแกรมลูกค้าสัมพันธ์ผ่านบัตรสมาชิกและบัตรเครดิตของห้าง
มีการแบ่งแยกกลุ่มของผู้ใช้บริการอย่างชัดเจน ทั้งกลุ่มที่ให้ความสำคัญกับเรื่องราคา
กลุ่มที่ต้องการสินค้าที่มีคุณภาพในราคาที่เหมาะสม และกลุ่มที่ให้ความสำคัญกับการบริการ
เพื่อที่จะบริหารลูกค้าที่มีความต้องการแตกต่างกันอย่างเหมาะสมและมีประสิทธิภาพสูงสุด
นอกจากนี้ผู้ประกอบการในกลุ่มนี้ยังมุ่งสร้างความมั่นใจในเรื่องคุณภาพ
พร้อมทั้งการการันตีความพอใจ โดยการสื่อสารกับผู้บริโภคผ่านทางสื่อหลัก ทั้งโทรทัศน์ หนังสือพิมพ์
และ Direct Mail
เพื่อประชาสัมพันธ์โปรโมชั่นที่มีการเปลี่ยนแปลงอย่างต่อเนื่องและรวดเร็วจาการทำ Benchmark
Campaign อย่างเข้มข้น

นอกเหนือจากกลยุทธ์ดังกล่าว
ผู้ประกอบการกลุ่มนี้ยังเริ่มรุกสู่ตลาดในระดับบนกว่ากลุ่มผู้ใช้บริการห้างค้าปลีกขนาดใหญ่โดยการเปิดร้านค้าปลีกในรูปแบบ
“เอ็กซ์ตร้า” ซึ่งมีการปรับปรุงทั้งในด้านภาพลักษณ์ คุณภาพของสินค้า และการให้บริการ
เพื่อรองรับความต้องการของผู้ใช้บริการกลุ่มดังกล่าวที่ต้องการสินค้าที่มีคุณภาพระดับพรีเมี่ยม

โดยภาพรวม ผู้ประกอบการกลุ่มห้างค้าปลีกขนาดใหญ่ (Hypermarket)
และร้านค้าปลีกซูเปอร์มาร์เก็ต
ได้มุ่งเน้นการพัฒนาร้านค้าในขนาดเล็กลงในรูปแบบร้านสะดวกซื้อกึ่งซูเปอร์มาร์เก็ต หรือที่เรียกว่า
ซูเปอร์คอนวีเนียนสโตร์ (Super Convenient Store) และร้านสะดวกซื้อ (Convenient
Store) เช่น โลตัส เอ็กซ์เพรส (Lotus Express) มินิ บิ๊กซี (Mini BigC) ท็อปส์ เดลี่
(Tops Daily) ซีพี ฟู้ด มาร์เก็ต (CP Food Market) และแม็กซ์แวลู (Max Value)
โดยมีการขยายสาขาอย่างต่อเนื่องทั้งในกรุงเทพฯ และหัวเมืองหลักต่างๆ
เพื่อรองรับความต้องการของผู้บริโภคในย่านที่อยู่อาศัย อาคารสำนักงาน
คอนโดมิเนียมตามแนวรถไฟฟ้า และในชุมชนที่เกิดใหม่ ภายในปีที่ผ่านมา
แนวโน้มธุรกิจในอนาคตคาดว่าผู้ประกอบการกลุ่มนี้จะเริ่มเจาะตลาดหัวเมืองรองในต่างจังหวัดและมีการขยายสินค้าในกลุ่มอาหารมากขึ้น

การจัดหาผลิตภัณฑ์ หรือบริการ

(1) การจัดหาผลิตภัณฑ์ของบริษัทฯ

การจัดหาผลิตภัณฑ์ของบริษัทฯ คือ การพัฒนาโครงการศูนย์การค้า อาคารสำนักงาน
อาคารที่พักอาศัย และศูนย์อาหารในศูนย์การค้า มีลำดับขั้นการพัฒนาโครงการดังนี้

-   การจัดหาที่ดินและบริหารโครงการก่อสร้างศูนย์การค้าหรือซื้อศูนย์การค้าที่เปิดดำเนินการแล้ว

บริษัทฯ
มีนโยบายที่จะพัฒนาโครงการใหม่หรือซื้อโครงการศูนย์การค้าครบวงจรที่เปิดดำเนินการแล้วในพื้นที่กรุงเทพฯ
ปริมณฑล และต่างจังหวัด ที่มีแนวโน้มของประชากรหนาแน่น
ซึ่งจะจัดหาที่ดินโดยการซื้อหรือเช่าบนทำเลที่มีความเป็นไปได้ในการเติบโตสูง และมีความเสี่ยงน้อย
องค์ประกอบที่สำคัญในการพิจารณาจัดหาที่ดินหรือโครงการของบริษัทมีสาระสำคัญดังนี้

-   ทำเลที่ตั้งของที่ดิน อาทิ สถานที่ตั้ง การคมนาคม ลักษณะการใช้ที่ดินข้างเคียง

-   ขนาด รูปร่าง และลักษณะการครอบครองที่ดิน

-   สาธารณูปโภคที่จะอำนวยความสะดวกในบริเวณที่ดินที่จะนำมาพัฒนา

-   การใช้สอยของที่ดินที่ตั้งอยู่ เช่น เขตอุตสาหกรรม, เขตที่พักอาศัย เป็นต้น

-   แนวโน้มการเติบโตในอนาคต โดยพิจารณาจากแนวโน้มการเติบโตของประชากร
    และพฤติกรรม

  จับจ่ายใช้สอยของผู้บริโภค จำนวนและรายได้ของประชากรโดยเฉพาะกลุ่มลูกค้าเป้าหมาย
  และการ

  ประเมินอุปสงค์และอุปทานให้สอดคล้องกัน

-   ข้อจำกัดการใช้ที่ดินและกฎหมายที่เกี่ยวข้อง เช่น กฎหมายผังเมือง,
    กฎหมายควบคุมธุรกิจค้าปลีก

-   ราคาของที่ดินและความเป็นไปได้ในการได้มา
    โดยบริษัทแบ่งทางเลือกในการจัดหาที่ดินที่มีศักยภาพ

  ทางธุรกิจสูงดังนี้

การซื้อขาด 

  - ในกรณีที่ราคาสมเหตุผลและเหมาะสมที่จะนำมาพัฒนาศูนย์การค้า

  ข. การเช่าที่ดิน

  - ในกรณีที่ดินตั้งอยู่ในทำเลที่มีศักยภาพแต่เจ้าของที่ดินไม่ยินดีที่จะขายขาด

  - ราคาของที่ดินสูงมากจนไม่คุ้มกับการลงทุนหากใช้วิธีซื้อขาด

  - เจ้าของที่ดินไม่สนใจการร่วมทุน

  ค. การร่วมทุนกับเจ้าของที่ดิน

  - ในกรณีที่เป็นเงื่อนไขจากเจ้าของที่ดิน และทำเลที่ตั้งนั้นมีศักยภาพทางธุรกิจสูง

  อย่างไรก็ดี ทุก ๆ ทำเลที่ตั้งที่บริษัทจัดหาเพื่อพัฒนานับว่าเป็นทำเลที่ดีที่สุดในย่านนั้นเสมอ

  และราคาที่ได้มาต้องเป็นราคาที่ไม่สูงกว่าราคาตลาด

-   ศึกษาความเป็นไปได้ของโครงการ

-   การวิเคราะห์ความเป็นไปได้ทางการตลาด
    เพื่อลดความเสี่ยงให้น้อยที่สุดและได้ผลกำไรกลับคืนมาอย่าง รวดเร็ว บริษัทฯ
    คำนึงถึงการศึกษาส่วนแบ่งการตลาด คู่แข่งขัน
    ลักษณะกลุ่มลูกค้าตลอดจนแนวโน้มของตลาดในอนาคต เช่น ความต้องการของลูกค้า
    การจัดหาสินค้า การกำหนดประเภทสินค้าและร้านค้า
    การกำหนดราคาขายที่เหมาะสมเพื่อให้สอดคล้องกับแผนงานทางด้านการตลาด

-   การวิเคราะห์ทางด้านเทคนิคและการศึกษาโครงสร้าง :
    เพื่อกำหนดลักษณะเฉพาะที่โดดเด่นอันสวยงามดึงดูดสายตาของนักลงทุนและลูกค้าที่จะเข้ามาใช้บริการในศูนย์การค้า
    และเพื่อกำหนดองค์ประกอบของโครงการในส่วนต่าง ๆ
    ให้สอดคล้องกับลักษณะกลุ่มเป้าหมายและภาวะตลาดในทำเลที่ตั้งนั้น ๆ

-   การวิเคราะห์ความเป็นไปได้ทางการเงิน : เพื่อการศึกษาผลตอบแทนจากการลงทุน
    และจัดหาแหล่งที่มาของเงินทุน
    โดยโครงการจะต้องให้ผลตอบแทนจากการลงทุนที่คุ้มค่าและไม่น้อยกว่าอัตราผลตอบแทนที่บริษัทฯ
    กำหนด

-   การคัดเลือกผู้รับเหมา

การพัฒนาโครงการใหม่ บริษัทฯ ให้ความสำคัญกับคุณภาพและมาตรฐานของงานก่อสร้าง
ภายใต้การบริหาร จัดการงบประมาณให้เป็นไปตามแผนการลงทุนและมีประสิทธิภาพสูงสุด
ในการคัดเลือกผู้รับเหมาบริษัท ฯ
จะพิจารณาจากประวัติและผลงานของผู้รับเหมาในด้านคุณภาพและมาตรฐานของงานก่อสร้าง
ศักยภาพทางการเงิน ประวัติด้านการรับผิดชอบงาน และขั้นตอนและเทคโนโลยีการผลิตใหม่ ๆ
ที่ช่วยลดต้นทุนและร่นระยะเวลาในการก่อสร้างโครงการ ซึ่งขั้นตอนการคัดเลือกบริษัทผู้รับเหมา
บริษัทฯ จะเปิดการประมูลงานโดยให้มีการเสนอราคาจากผู้รับเหมาก่อสร้างไม่ต่ำกว่า 3 ราย
โดยการประมูลจะเป็นไปในลักษณะ Close Bid
และทำการพิจารณาเปรียบเทียบต้นทุนค่าก่อสร้างให้อยู่ในงบประมาณที่ตั้งไว้และสอดคล้องกับราคากลางที่ประเมินโดยผู้สำรวจปริมาณงานอิสระและมีระยะเวลาการก่อสร้างเป็นไปตามแผนงานของบริษัทฯ
ประกอบกับการพิจารณาประวัติและผลงานของผู้รับเหมาในด้านต่าง ๆ ตามที่กล่าวข้างต้น ทั้งนี้บริษัท
ฯ มีระเบียบปฏิบัติที่เกี่ยวกับเรื่องนี้อย่างชัดเจนและโปร่งใส

-   ขั้นตอนและเทคนิคการบริหารโครงการก่อสร้าง

เนื่องจากบริษัท ฯ ได้ว่าจ้างผู้รับเหมาก่อสร้างเป็นผู้พัฒนาโครงการ
ดังนั้นขั้นตอนและเทคโนโลยีการก่อสร้างจึงเป็นส่วนของผู้รับเหมาก่อสร้าง อย่างไรก็ตามบริษัทฯ
ได้มีการว่าจ้างวิศวกรที่ปรึกษาโครงสร้าง วิศวกรที่ปรึกษางานระบบ ฯลฯ
เพื่อคอยดูแลและควบคุมขั้นตอนการผลิตให้กับบริษัท ฯ ในขณะเดียวกันบริษัท ฯ
ได้มีการศึกษาเทคโนโลยีของผู้รับเหมาควบคู่กันไปด้วย เพื่อที่จะพัฒนาเทคนิคการก่อสร้างใหม่ ๆ
ที่จะช่วยลดต้นทุนและลดระยะเวลาการก่อสร้างโครงการรวมทั้งได้นำวิศวกรรมคุณค่า (Value
Engineering) เข้ามาใช้ในขั้นตอนการออกแบบและก่อสร้างโครงการซึ่งเป็นเทคนิคที่ทำให้บริษัท
ฯ สามารถนำมาใช้ในการลดต้นทุนการก่อสร้างได้เป็นอย่างดี
โดยที่ยังคงคุณภาพและมาตรฐานการก่อสร้างไว้ นอกจากนี้บริษัท ฯ
ยังเป็นสมาชิกสมาคมผู้ประกอบการศูนย์การค้า (ICSC)
เพื่อที่จะได้รับข่าวสารข้อมูลและเทคโนโลยีที่ทันสมัยและเป็นปัจจุบันอยู่เสมอ
เพื่อเป็นประโยชน์ในการสร้างศูนย์การค้าของบริษัท ฯ

(2) ผลกระทบต่อสิ่งแวดล้อมจากกระบวนการผลิต

ผลกระทบต่อสิ่งแวดล้อมจากกระบวนการผลิต คือ CPN
จะยึดหลักนโยบายการบริหารจัดการความยั่งยืน โดยมีแนวทางการบริหารจัดการความยั่งยืน คือ

CPN ได้พัฒนาแนวทางและนโยบายตามหลักบรรษัทภิบาลจากจุดเริ่มต้น
เพื่อสร้างความเชื่อมั่นศรัทธาในคุณค่าขององค์กร
สู่การตอบสนองต่อพันธกิจที่มุ่งมั่นจะพัฒนาสู่การเป็นผู้ที่ได้รับการชื่นชมสูงสุดทั้งจากชุมชนและสังคม
และนำสู่การกำหนดแนวทางการดำเนินธุรกิจที่แสดงความรับผิดชอบต่อสังคมด้านการใช้ทรัพยากรอย่างคุ้มค่าและรู้คุณค่าอย่างเป็นรูปธรรม
พร้อมทั้งเริ่มนำแนวทางการพัฒนาธุรกิจอย่างยั่งยืนควบคู่กับการพัฒนาชุมชนและสิ่งแวดล้อมมาบูรณาการในแนวทางดำเนินงานในอนาคตอันใกล้

ในปี 2555 นั้น CPN
ได้มีการปรับปรุงโครงสร้างของคณะกรรมการให้มีขอบเขตความรับผิดชอบที่สอดคล้องกับการพัฒนาอย่างยั่งยืน
ดังนี้

-   คณะกรรมการการพัฒนาเพื่อความยั่งยืน คือ คณะกรรมการจัดการบริษัท
    ประกอบด้วยผู้บริหารระดับสูง 9 ท่าน มีกรรมการผู้จัดการใหญ่เป็นประธาน
    เพื่อกำหนดนโยบายและแนวทางการดำเนินงานด้านเศรษฐกิจ สิ่งแวดล้อม
    และสังคมบูรณาการร่วมกัน

-   คณะกรรมการบรรษัทภิบาล ประกอบด้วยผู้บริหารระดับสูง 6 ท่าน
    มีรองกรรมการผู้จัดการใหญ่เป็นประธาน เพื่อกำหนดนโยบาย กลยุทธ์ และแผนงาน
    รวมทั้งติดตามผลการดำเนินงานด้านบรรษัทภิบาล การแสดงความรับผิดชอบต่อสังคม
    และการผลักดันให้เกิดการบริหารจัดการเพื่อความยั่งยืนในองค์กรอย่างเป็นระบบมากขึ้น

-   คณะกรรมการศึกษาด้านมาตรการประหยัดพลังงาน ประกอบด้วยผู้บริหารระดับสูง 2 ท่าน
    และระดับจัดการ 11 ท่าน ซึ่งเป็นตัวแทนของสำนักงานใหญ่และรายสาขา
    เพื่อดำเนินการกำกับ ควบคุมดูแล
    และติดตามการดำเนินการจัดการพลังงานของทุกศูนย์ในภาพรวมให้เป็นไปตามเป้าหมายการอนุรักษ์พลังงานที่กำหนดตามแผนอนุรักษ์พลังงาน
    5 ปี

-   คณะกรรมการพัฒนาทรัพยากรมนุษย์ระดับองค์กร และระดับสายงาน 3 คณะ ตามสายงาน
    ได้แก่สายงานปฏิบัติการ สายงานพัฒนาธุรกิจ และสายงานการเงินและบัญชี
    เพื่อกำหนดนโยบายการบริหาร และพัฒนาทรัพยากรมนุษย์ในทุกระดับ
    และทุกสายงานบนพื้นฐานการให้ความเป็นธรรม และความเสมอภาค
    เคารพในสิทธิมนุษยชนของแต่ละบุคคล

เพื่อให้เกิดการเชื่อมโยงของแผนงานและการติดตามงานให้สอดคล้องในทิศทางเดียวกัน CPN
จึงได้กำหนดคณะทำงานรับผิดชอบเฉพาะเรื่องขึ้น อาทิ คณะทำงานบรรษัทภิบาล
ประกอบด้วยระดับจัดการจากหน่วยงานที่เกี่ยวข้อง 4 ท่าน ครอบคลุมด้านบรรษัทภิบาล
ด้านการแสดงความรับผิดชอบต่อสังคม ด้านการอนุรักษ์พลังงาน และด้านจิตอาสา นอกจากนั้น
ยังมีคณะทำงานเฉพาะด้าน เช่น คณะทำงานด้านการจัดการพลังงานประจำแต่ละศูนย์การค้า
คณะผู้ตรวจประเมินระบบจัดการพลังงานประจำแต่ละศูนย์การค้า เป็นต้น
ซึ่งแต่ละคณะกรรมการและคณะทำงานจะมีการประชุมติดตามความคืบหน้าเป็นประจำรายเดือน
รายไตรมาส และรายปีตามความเหมาะสมของแต่ละโครงการ

ด้านเศรษฐกิจ

CPN
ดำเนินธุรกิจตามกลยุทธ์การพัฒนาศูนย์การค้าและการบริหารศูนย์การค้าที่มุ่งมั่นจะเติบโตอย่างต่อเนื่อง
และยั่งยืนสู่การเป็นองค์กรในระดับภูมิภาค โดยดำเนินการตามแผนกลยุทธ์ทั้ง 4 ด้าน
รับผิดชอบโดยคณะกรรมการบริหารของบริษัทฯ บนพื้นฐานการกำกับดูแลความเสี่ยงทางธุรกิจ
โดยมีคณะกรรมการบริหารความเสี่ยงระดับองค์กร ประกอบด้วยผู้บริหารระดับกรรมการบริษัท 2
ท่าน และคณะกรรมการภายนอก 3 ท่าน รับผิดชอบกำหนดนโยบายและความเสี่ยงทางธุรกิจ
และมีคณะกรรมการบริหารความเสี่ยงระดับปฏิบัติการ ประกอบด้วยผู้บริหารระดับกรรมการบริษัท 1
ท่าน และผู้บริหารระดับสูงตามสายงานอีก 16 ท่าน ส่งผลให้การดำเนินธุรกิจของบริษัทฯ
เป็นไปด้วยความมั่นคงและเติบโตอย่างต่อเนื่อง

การขยายสาขาในกรุงเทพฯ และต่างจังหวัด

CPN
มองหาโอกาสในการพัฒนาศูนย์การค้าโดยมุ่งเน้นการขยายภายในประเทศเป็นหลักเพื่อขยายความเจริญไปสู่ทุกภูมิภาคของประเทศไทย
ควบคู่ไปกับการมองหาโอกาสทางการค้าในต่างประเทศ ตลอดระยะเวลา 5 ปีที่ผ่านมา CPN
ได้มีการขยายสาขาในต่างจังหวัด และปรับปรุงศูนย์การค้าในกรุงเทพฯ
ให้เกิดความทันสมัยตลอดเวลา โดยสัดส่วนการขยายสาขาของ CPN
ในต่างจังหวัดเทียบกับกรุงเทพฯ ในระยะเวลา 5 ปีที่ผ่านมาเพิ่มขึ้นจาก 10 โครงการเป็น 20
โครงการ สัดส่วนสาขาในต่างจังหวัดกับสาขาในกรุงเทพฯ เปลี่ยนแปลงจาก 20:80 เป็น 50:50
โดยกลยุทธ์พัฒนาและบริหารศูนย์การค้านำมาซึ่งผลดำเนินการทางการเงินที่เพิ่มขึ้น
และมูลค่าหุ้นที่เพิ่มขึ้นอย่างต่อเนื่อง

การขยายธุรกิจของ CPN ไปยังต่างจังหวัดนั้น
นอกเหนือจากเป้าประสงค์ในการขยายตลาดของบริษัทฯ
คือการสร้างงานและโอกาสให้กับคนในท้องถิ่น และสมาชิกในชุมชนในการเป็นผู้ส่งมอบ ผู้จัดจำหน่าย
และผู้ค้าปลีกในห่วงโซ่ธุรกิจของบริษัทฯ ส่งผลให้เศรษฐกิจในระดับมหภาคของชุมชนและจังหวัดนั้น ๆ
เจริญเติบโตขึ้นพร้อมกับการเติบโตของศูนย์การค้า ทั้งในช่วงการก่อสร้างศูนย์และการเปิดให้บริการ

CPN ตระหนักเสมอว่าการนำความเจริญสู่สังคมท้องถิ่นนั้น
จะต้องนำเอาวัฒนธรรมและค่านิยมในท้องถิ่นนั้น ๆ
มาผสมผสานอยู่ในกระบวนการดำเนินธุรกิจของบริษัทฯ
จึงจะสามารถทำให้องค์กรเติบโตและอยู่ร่วมในสังคมได้อย่างยั่งยืน
ดังนั้นในกระบวนการเลือกสรรที่ดิน จึงมีการทำวิจัยเพื่อศึกษาผลกระทบชุมชนในแง่เศรษฐกิจ
และการจราจร ขนส่ง เช่น การสร้างศูนย์เซ็นทรัลพลาซา พระราม 9
ที่เชื่อมต่อกับสถานีรถไฟฟ้าใต้ดิน อีกทั้งในการออกแบบศูนย์การค้า
จะผสมผสานนำศิลปะพื้นบ้านและวัฒนธรรมของท้องถิ่นนั้น ๆ มาปรากฎในรูปทรงอาคาร
และการตกแต่ง ดังเช่น การออกแบบอาคารหลักของศูนย์การค้าเซ็นทรัลพลาซา ขอนแก่น
เป็นรูปทรงกระติ๊บข้าวเหนียว การออกแบบรูปทรงอาคารศูนย์การค้าเซ็นทรัลพลาซา พิษณุโลก
เป็นรูปเรือยาว การตกแต่งอาคารภายนอกของศูนย์การค้าเซ็นทรัลพลาซา เชียงราย
และสุราษฎร์ธานี ที่ได้รับแรงบันดาลใจจากดอกกาสะลอง และต้นมะพร้าว ซึ่งเป็นเอกลักษณ์ท้องถิ่น
เป็นต้น

ด้านสิ่งแวดล้อม

CPN ดำเนินนโยบายด้านสิ่งแวดล้อม ควบคู่กับด้านเศรษฐกิจและสังคมมาโดยตลอด
สอดคล้องกับกลยุทธ์การบริหารศูนย์การค้าในการลดต้นทุนการดำเนินการ
โดยเฉพาะการลดต้นทุนพลังงาน ควบคู่กับการแสดงความรับผิดชอบต่อสังคม
โดยการลดผลกระทบเชิงลบต่อชุมชนรอบข้าง ทั้งในเรื่องการบำบัดน้ำเสีย การลดปริมาณขยะ
และการอำนวยความสะดวกด้านการจราจร โดย CPN
เป็นผู้บริหารศูนย์การค้าแห่งแรกในประเทศไทยที่นำมาตรฐานการจัดการสิ่งแวดล้อม ISO14001
มาใช้ในการบริหารจัดการเพื่อลดผลกระทบเชิงลบต่อสิ่งแวดล้อม

การบริหารจัดการพลังงาน

CPN ให้ความสำคัญในเรื่องการบริหารจัดการพลังงาน
โดยเฉพาะการลดการใช้พลังงานไฟฟ้าเป็นอย่างมาก เนื่องจากค่าใช้ไฟฟ้านั้นคิดเป็นสัดส่วนถึง 40%
ของต้นทุนค่าบริการทั้งหมด
การใช้พลังงานอย่างคุ้มค่าและรู้คุณค่าจึงเป็นหัวใจหลักของการบริหารจัดการด้านพลังงาน
ซึ่งสอดคล้องกับกลยุทธ์การบริหารศูนย์การค้าที่พยายามลดต้นทุนในการดำเนินงาน
ให้สมดุลกับการเพิ่มความพึงพอใจและความชื่นชมจากผู้มีส่วนได้เสียทุกภาคส่วน
การดำเนินตามนโยบายการอนุรักษ์พลังงานจึงกำหนดไว้ตามแนวทางใน 3 มิติควบคู่กันไป ดังนี้

1.  ด้านเทคนิค คือ
    การนำเทคโนโลยีที่ทันสมัยและเป็นมิตรกับสิ่งแวดล้อมมาปรับใช้ในโครงการต่าง ๆ

2.  ด้านโครงสร้างองค์กรและนโยบาย คือ
    การกำหนดนโยบายและคณะทำงานด้านอนุรักษ์พลังงานที่ชัดเจนทั้งในระดับผู้บริหาร
    ระดับจัดการ และระดับปฏิบัติการ รวมไปถึงคณะผู้ตรวจประเมิน
    อันประกอบด้วยตัวแทนในระดับต่าง ๆ จากหน่วยงานที่เกี่ยวข้อง มีการกำหนดวาระการประชุม
    ติดตามผลและการประเมินจากภายนอก ตามรอบวาระที่กำหนดอย่างต่อเนื่องและสม่ำเสมอ

3.  ด้านพฤติกรรม คือ การสื่อสาร รณรงค์ให้พนักงาน ผู้เช่า ผู้ใช้บริการ และชุมชนรอบข้าง
    มีส่วนร่วมและมีจิตสำนึกในการอนุรักษ์พลังงาน

ตลอดระยะเวลา 32 ปีที่ผ่านมา CPN
มุ่งมั่นดำเนินธุรกิจด้วยความสำนึกในการใช้และอนุรักษ์พลังงานควบคู่กันไป
โดยมีการกำหนดแผนด้านการอนุรักษ์พลังงานระยะยาว 5 ปี
กำหนดตัวชี้วัดที่ชัดเจนในการใช้พลังงานและประเมินประสิทธิภาพการลดพลังงานอย่างจริงจัง
ถือได้ว่า CPN
เป็นผู้บริหารศูนย์การค้ารายแรกที่นำเทคโนโลยีด้านอนุรักษ์พลังงานที่ทันสมัยและเป็นมิตรกับสิ่งแวดล้อมมาปรับใช้ในการบริหารศูนย์ในทุก
ๆ วัน ให้เกิดคุณค่า และคุ้มค่ามากที่สุด โดยในปี 2555 CPN
ได้นำเทคนิคด้านการอนุรักษ์พลังงานมาปรับใช้เพิ่มเติมจากปีก่อนจำนวน 5 เทคนิคใน 9 ศูนย์การค้า
คิดเป็นมูลค่าการลงทุน (เฉพาะปี 2555) 57,831,926 ล้านบาท
ส่งผลให้ปริมาณการใช้พลังงานลดลง 5,944,855 kWh/ปี หรือเท่ากับ 3,151 Ton CO₂

ปริมาณการใช้ไฟฟ้า

+---------+-----------+-----------------------+-----------------------+
| ปี พ.ศ.  | จำนว      | ปริมาณการใช้พลังงานไฟฟ้า  | ปริมาณการใช้พลังงานไฟฟ้า  |
|         | นศูนย์การค้า |                       |                       |
|         |           | (GWh)                 | ต่อ 1 หน่วยพื้นที่ (KWh/    |
|         | ท         |                       | m²)                   |
|         | ี่นำมาคำนวณ | Total Electricity     |                       |
|         |           | Consumption           | Per Unit Area         |
|         |           |                       |                       |
|         |           | (GWh)                 | (KWh/ m²)             |
+---------+-----------+-----------------------+-----------------------+
| 2553    | 14        | 448                   | 284                   |
+---------+-----------+-----------------------+-----------------------+
| 2554    | 15        | 456                   | 282                   |
+---------+-----------+-----------------------+-----------------------+
| 2555    | 18        | 524                   | 281                   |
+---------+-----------+-----------------------+-----------------------+

เปรียบเทียบสัดส่วนการใช้พลังงานไฟฟ้าของแต่ละพื้นที่ใช้สอย ในปี พ.ศ. 2555

[]

  --------------------------------------------------------------------------------------------------------------------------------
  มาตรการอนุรักษ์พลังงานที่ CPN นำมาปรับใช้                                                    จำนวนโครงการ   ปริมาณพลังงานที่ลดลง*   ปริมาณ
                                                                                                      (kWh/ปี)             Ton CO₂
                                                                                                                          ที่ลดได้
  ------------------------------------------------------------------------------------ -------------- ------------------- --------
  มาตรการลดการใช้พลังงานไฟฟ้าของระบบปรับอากาศขนาดใหญ่ (Chiller)                                                                

  การใช้นวัตกรรมระบบปรับอากาศขนาดใหญ่ที่มีประสิทธิภาพดีที่สุด (High Efficiency Chiller)             8              18,260,869          9,678
  และใช้สารทำความเย็นที่เป็นมิตรต่อสิ่งแวดล้อม                                                                                      

  การใช้อุปกรณ์ปรับความเร็วรอบมอเตอร์ไฟฟ้า (Variable Speed Drive: VSD) ติดตั้งในเครื่องสูบน้ำเย็น     11             8,519,070           4,515
  เครื่องสูบน้ำหล่อเย็น และเครื่องส่งลมเย็น                                                                                         

  การใช้อุปกรณ์ทำความสะอาดพื้นผิวแบบอัตโนมัติ (Ball Cleaning System)                            6              3,285,314           1,742
  ภายในท่อทองแดงระบายความร้อนของเครื่องทำน้ำเย็น                                                                                

  มาตรการลดความร้อนเข้าสู่ตัวอาคาร                                                                                             

  การติดตั้ง PU Foam และ ฉนวนกันความร้อนบนหลังคาศูนย์การค้า                                     2              125,218             66

  มาตรการใช้พลังงานทางเลือก และมาตรการอื่นๆ                                                                                    

  การติดตั้งแผงเซลล์แสงอาทิตย์บนหลังคาศูนย์การค้าเพื่อนำพลังงานแสงอาทิตย์มาใช้ทดแทนพลังงานไฟฟ้าจากระบบ   1              146,000             77
  --------------------------------------------------------------------------------------------------------------------------------

มาตรการด้านเทคนิคอื่น ๆ ที่ CPN นำมาใช้เป็นมาตรฐานด้านอนุรักษ์พลังงานในทุกโครงการ ได้แก่

-   การเปิดรับแสงสว่างจากภายนอกและใช้กระจกกันความร้อน ซึ่งยอมให้แสงผ่านได้
    แต่ความร้อนไม่สามารถผ่านเข้าตัวอาคารได้

-   การติดตั้งประตูเข้า-ออกเป็นแบบประตู 2 ชั้น เพื่อส่งถ่ายความร้อนจากภายนอก
    และความเย็นจากภายในให้อยู่ระหว่างช่องว่างของประตูทั้งสอง

-   การเปลี่ยนใช้หลอดตะเกียบ (Compact Fluorescent: CFL) หลอด T5 และหลอด LED

-   การติดตั้งระบบลิฟท์อัจฉริยะ (Intelligent Elevator)
    ซึ่งระบบจะคำนวณเลือกลิฟท์ที่เหมาะสมในการโดยสาร บนพื้นฐานการใช้พลังงานน้อยที่สุด
    และถึงที่หมายเร็วที่สุด โดยนำไปใช้ใน 2 โครงการ คือเซ็นทรัลเวิลด์ และเซ็นทรัลพลาซา
    แจ้งวัฒนะ

นอกเหนือจากมาตรการด้านเทคนิคดังกล่าวแล้ว CPN ยังมีมาตรการอื่น ๆ ที่ใช้ควบคู่กันไป อาทิเช่น

-   การประยุกต์ใช้นวัตกรรมด้านการออกแบบภายใต้แนวคิด Leadership in Energy &
    Environmental Design หรือ LEED
    ซึ่งเน้นการออกแบบตัวอาคารให้สามารถใช้แสงธรรมชาติได้มากขึ้น
    มีการนำวัสดุที่เป็นมิตรต่อสิ่งแวดล้อมมาใช้ รวมทั้งเพิ่มสัดส่วนพื้นที่สีเขียวในตัวอาคาร

-   จัดสรรพื้นที่ Carpool Parking บริการที่จอดรถเฉพาะรถที่มีผู้โดยสาร 4 คนขึ้นไป ณ
    โซนจอดรถที่ดีที่สุดของศูนย์การค้าเซ็นทรัลเวิลด์ ได้แก่ ชั้น B1 ซึ่งรองรับรถโดยสารได้ 50
    คัน เพื่อร่วมรณรงค์ส่งเสริมพฤติกรรมการอนุรักษ์พลังงานของผู้มาใช้บริการศูนย์การค้า

-   นำระบบ Intelligent Parking ที่บอกตำแหน่งจุดจอดรถที่ว่างบนอาคารจอดรถ
    เพื่อลดการใช้น้ำมันของผู้มาใช้บริการ
    และเพิ่มความพึงพอใจในการหาจุดจอดรถที่สะดวกมากขึ้น โดยได้ดำเนินการติดตั้งไปแล้ว 6
    โครงการ ได้แก่ เซ็นทรัลเวิลด์ เซ็นทรัลพลาซา ลาดพร้าว เซ็นทรัลพลาซา รัชดา-พระราม
    3 เซ็นทรัลพลาซา แจ้งวัฒนะ เซ็นทรัลพลาซา บางนา และเซ็นทรัลพลาซา พระราม 9
    โดยใช้งบประมาณทั้งสิ้น 73 ล้านบาท
    และเตรียมดำเนินการให้ครอบคลุมทุกศูนย์การค้าในกรุงเทพฯ และปริมณฑลให้แล้วเสร็จในปี
    2558

-   เปิด “ศูนย์การเรียนรู้ Green World Experience” ณ ศูนย์การค้าเซ็นทรัลเวิลด์
    บริเวณชั้น 6 โซนเซ็นทรัลคอร์ท เพื่อเป็นการรณรงค์ให้องค์กรภาคธุรกิจ รวมถึงประชาชน
    โดยเฉพาะเยาวชนได้เห็นถึงความสำคัญของการอนุรักษ์พลังงานและสิ่งแวดล้อม
    โดยการนำองค์ความรู้ด้านนวัตกรรมการอนุรักษ์พลังงานที่ CPN
    นำมาใช้แล้วประสบความสำเร็จ มาเผยแพร่เพื่อเป็นแบบอย่างที่ดีของสังคมในวงกว้างต่อไป

-   เข้าร่วมโครงการรณรงค์การอนุรักษ์พลังงานใน รูปแบบสมัครใจ (Voluntary Agreement)
    ภายใต้แนวคิด Energy beyond standards
    ซึ่งเป็นการให้ความร่วมมือกับกรมพัฒนาพลังงานทดแทนและอนุรักษ์พลังงาน (พพ.)
    สถาบันสิ่งแวดล้อม (TEI) และองค์กรเพื่อการพัฒนาธุรกิจอย่างยั่งยืน (TBCSD)
    โดยจะดำเนินการจัดทำศูนย์การเรียนรู้ด้านการอนุรักษ์พลังงานเพิ่มเติมที่ศูนย์การค้าเซ็นทรัลพลาซา
    พระราม 2 เซ็นทรัลพลาซา ขอนแก่น เซ็นทรัลพลาซา เชียงใหม่ แอร์พอร์ต เซ็นทรัลพลาซา
    ลาดพร้าว และเซ็นทรัลเฟสติวัล พัทยาบีช เพื่อสานต่อนโยบายด้านการอนุรักษ์พลังงาน
    และเป็นการรณรงค์ส่งเสริม สนับสนุนด้านการอนุรักษ์พลังงาน
    เผยแพร่ความรู้ให้แก่สังคมและชุมชน

-   การจัดกิจกรรม Energy Day เน้นการมีส่วนร่วมจากพนักงาน CPN ทุกคน
    รวมไปถึงร้านค้าในศูนย์การค้า (เฉพาะบางศูนย์ที่เข้าร่วม)
    ลักษณะเป็นกิจกรรมสันทนาการพร้อมได้รับความรู้ด้านการประหยัดพลังงานควบคู่กันไปมีการจัดประกวดคติพจน์
    และการทำสื่อประชาสัมพันธ์ต่าง ๆ ในการปลูกจิตสำนึกให้ประหยัดพลังงาน
    ซึ่งจัดเป็นประจำทุกปี ปีละอย่างน้อย 1 ครั้ง

โดยมาตรการในอนาคตที่ CPN
จะนำมาใช้ในการบริหารจัดการพลังงานเพื่อตอบสนองต่อแผนแม่บทการอนุรักษ์พลังงาน 5 ปี ได้แก่
การนำระบบ ISO 5000 มาใช้ในการบริหารพลังงานและศึกษาการใช้พลังงานทางเลือกเพิ่มเติม

การจัดการน้ำ

CPN ใช้น้ำประปาจากการประปานครหลวง การประปาท้องถิ่น และการใช้น้ำซ้ำ (Reuse)
ในกระบวนการบริหารศูนย์การค้าทั้งหมด ซึ่งไม่มีผลกระทบต่อผู้ใช้ในชุมชนอื่น ๆ โดยในปี 2555
บริษัทฯ ใช้น้ำประปาในการบริหารศูนย์การค้าทั้ง 17 โครงการ (ยกเว้นศูนย์การค้าเซ็นทรัลพลาซา
อุดรธานี เซ็นทรัลพลาซา สุราษฏร์ธานี และเซ็นทรัลพลาซา ลำปาง) ทั้งสิ้น 6,474,380
ลูกบาศก์เมตร โดยน้ำส่วนใหญ่จะใช้ในการในพื้นที่ส่วนกลาง ระบบปรับอากาศ
และใช้อุปโภคโดยร้านค้า และผู้เช่า

[]

มาตรการลดการใช้น้ำทั้งในกระบวนการบริหารศูนย์และการใช้ในพื้นที่ส่วนกลาง มีดังนี้

-   การปรับเปลี่ยนและติดตั้งระบบรับความรู้สึก (Sensor) ที่อ่างล้างมือในห้องน้ำ

-   การทดลองติดตั้งระบบชักโครกอัตโนมัติในห้องน้ำอาคารสำนักงาน

-   การติดตั้งระบบรองรับน้ำฝนเพื่อเป็นแหล่งน้ำทดแทน
    ในศูนย์การค้าเฉพาะสาขาที่เหมาะสมและมีพื้นที่เอื้ออำนวย

-   การนำน้ำที่ใช้แล้วผ่านระบบการบำบัดมาใช้ซ้ำในระบบปรับอากาศและรดน้ำต้นไม้ในศูนย์การค้า
    โดยศูนย์ที่มีการติดตั้งระบบการนำน้ำกลับมาใช้ซ้ำอย่างเต็มรูปแบบ
    สามารถวัดปริมาณการทดแทนได้ ดังนี้ ศูนย์การค้าเซ็นทรัลพลาซา ชลบุรี
    สามารถลดการใช้น้ำประปาได้ 33,315 ลูกบาศก์เมตร คิดเป็น 11% ของน้ำที่ใช้ทั้งหมด และ
    ศูนย์การค้าเซ็นทรัลพลาซา ขอนแก่น สามารถลดการใช้น้ำประปาได้ 50,720 ลูกบาศก์เมตร
    คิดเป็น 17.77% ของน้ำที่ใช้ทั้งหมดในศูนย์

น้ำที่ใช้ในระบบทั้งหมดภายหลังจากการบำบัดในบ่อบำบัดแล้วจะระบายทิ้งสู่แหล่งน้ำสาธารณะ
โดยบริษัทฯ มีแนวทางการจัดการน้ำทิ้งให้เป็นไปตามที่กฎหมายกำหนด
มีการกำหนดแผนดำเนินการด้านการควบคุมการระบายน้ำทิ้งผ่านบ่อบำบัดน้ำทิ้งที่ติดตั้งอยู่ในทุกโครงการ
โดยทางแผนกงานระบบในแต่ละสาขาจะมีแผนรองรับการดูแลคุณภาพของน้ำเสียในบ่อบำบัด
โดยแบ่งเป็น 2 แผน 1 คู่มือ คือ แผนบำรุงรักษาเชิงป้องกัน (Preventive Maintenance)
แผนการซ่อมแซมระบบ และคู่มือการบำรุงรักษา
โดยการควบคุมคุณภาพน้ำทิ้งจะมีการตรวจสอบคุณภาพน้ำทั้งก่อนและหลังจากเข้าสู่ระบบบำบัดน้ำเสีย
และบ่อพักน้ำเสีย มีการตรวจวัดคุณภาพน้ำโดยหน่วยงานภายนอกที่ได้รับการรับรองสากล ISO/IEC
17025 ไตรมาสละอย่างน้อย 1 ครั้ง มีกระบวนการตรวจวัด บันทึก
และจัดทำรายงานก่อนการปล่อยน้ำเสียลงสู่แหล่งน้ำสาธารณะ
ซึ่งในบางโครงการที่อยู่ติดกับแหล่งน้ำจะมีการนำเทคโนโลยีชีวภาพมาใช้บำบัดน้ำเสียก่อนปล่อยลงแหล่งน้ำ
เช่น ศูนย์การค้าเซ็นทรัลพลาซา พระราม3 เซ็นทรัลพลาซา ขอนแก่น เซ็นทรัลพลาซา อุดรธานี
เซ็นทรัลพลาซา รัตนาธิเบศร์ เซ็นทรัลพลาซา เชียงใหม่ แอร์พอร์ต เซ็นทรัลพลาซา แจ้งวัฒนะ
เซ็นทรัลพลาซา บางนา เซ็นทรัลพลาซา พระราม 2 เซ็นทรัลพลาซา ปิ่นเกล้า เซ็นทรัลพลาซา
ชลบุรี เซ็นทรัลพลาซา รามอินทรา เซ็นทรัลพลาซา เชียงราย เซ็นทรัลพลาซา พิษณุโลก
และเซ็นทรัลพลาซา พระราม 9 โครงการที่เหลืออยู่ในระหว่างการปรับปรุงระบบ

กรณีต้นแบบ: การติดตั้งนวัตกรรมในการจัดการน้ำเสียและนำกลับมาใช้ใหม่ (Reuse)
แบบครบวงจรเพื่อให้เกิดประสิทธิภาพและประสิทธิผลสูงสุดในศูนย์การค้าเซ็นทรัลพลาซา ชลบุรี
และเซ็นทรัลพลาซา ขอนแก่น ได้แก่ มีกระบวนการรองรับระบบการนำน้ำเสียที่ผ่านการบำบัดจาก
(1) ระบบ Deep Shaft (2) น้ำฝนจากหลังคา (3) น้ำทิ้งจากส่วน Office Tower และ (4)
น้ำ Condensate จาก Air Handling Unit กลับมาใช้ใหม่ (Reuse) ในการรดน้ำต้นไม้
ใช้ทำความสะอาดพื้น และใช้เป็นน้ำเติมในหอทำน้ำเย็น (Cooling Tower)
โดยน้ำในระบบดังกล่าวนี้จะได้รับการตรวจสอบค่าพารามิเตอร์ก่อนนำไปใช้อยู่เป็นประจำ
โดยพบว่าค่าที่ได้มีค่าดีกว่าเกณฑ์มาตรฐาน

การจัดการขยะ

ศูนย์การค้าเป็นแหล่งชุมนุมชนแหล่งย่อย ๆ ซึ่งก่อให้เกิดขยะในครัวเรือนจำพวกหนึ่ง
ทั้งจากผู้มาใช้บริการในศูนย์การค้าและร้านค้าเช่า ซึ่ง CPN
ตระหนักถึงความสำคัญในเรื่องนี้เป็นอย่างมากจึงนำมาตรฐาน ISO14000
มาใช้ในการบริหารและจัดการขยะภายในศูนย์การค้า ในปี 2555 CPN
ส่งขยะสู่กระบวนการจัดการที่เหมาะสมทั้งสิ้น 81,395 ลูกบาศก์เมตร
ซึ่งปริมาณดังกล่าวมาจากการวัดและคำนวณขยะของทั้ง 17 สาขา
(ยกเว้นศูนย์การค้าเซ็นทรัลพลาซา อุดรธานี เซ็นทรัลพลาซา สุราษฏร์ธานี และเซ็นทรัลพลาซา
ลำปาง)

กระบวนการจัดการขยะของ CPN แบ่งออกเป็น 2 ขั้นตอนใหญ่ ๆ ดังนี้

1. การคัดแยกและแบ่งประเภทขยะ

CPN แบ่งชนิดขยะที่เกิดขึ้นภายในศูนย์การค้าออกเป็น 4 ประเภท ได้แก่ ขยะทั่วไป ขยะรีไซเคิล
(หรือขยะเปียก กรณีโซนอาหาร) ขยะอันตราย และขยะติดเชิ้อ
โดยมีการกำหนดประเภทของถังขยะในโซนพื้นที่ให้บริการแตกต่างไป เช่น
โซนทั่วไปจะมีการกำหนดประเภทถังขยะอยู่ 3 ประเภท คือ ขยะทั่วไป ขยะรีไซเคิล
และขยะอันตราย หรือหากพื้นที่จำกัดจะเป็นถังขยะใสและถุงใส
เพื่อให้ผู้มาใช้บริการรู้สึกปลอดภัยที่ไม่มีขยะอันตรายแอบแฝง
ในส่วนร้านค้าที่มีขยะติดเชื้อนั้นจะได้รับการแนะนำ
และบอกข้อกำหนดในการจัดการกับขยะติดเชื้อโดยร้านค้าเองหรือตามข้อตกลงว่าจ้างภายในกับทางบริษัทฯ

2. การจัดเก็บ และการจัดการขยะ

ในแต่ละวันขยะจะถูกจัดเก็บในโรงพักขยะ และมีการคัดแยกตามประเภทขยะ 4 ประเภทข้างต้น
โดยจะมีเจ้าหน้าที่คอยคัดแยกขยะทั่วไป
และขยะรีไซเคิลรวมขยะเปียกออกเป็นประเภทที่สามารถจำหน่ายได้
ซึ่งจะจำหน่ายให้ผู้รับเหมาที่ผ่านระบบการว่าจ้างจัดซื้อที่มีการเปรียบเทียบคุณสมบัติตามกฎของบริษัทฯ
ไปรีไซเคิลต่อไป ในส่วนขยะที่ไม่ได้คัดแยกเป็นขยะรีไซเคิล
จะถูกนำไปฝังกลบหรือเผาทำลายโดยหน่วยงานราชการในเขต และพื้นที่นั้น ๆ
ส่วนขยะอันตรายและขยะติดเชื้อจะมีการแยกใส่ถุงกำกับตามชนิดของขยะ
จากนั้นจะถูกนำไปทำลายตามวิธีการที่เหมาะสมโดยผู้รับเหมาที่ผ่านระบบการว่าจ้างจัดซื้อที่มีการเปรียบเทียบคุณสมบัติตามกฎของบริษัทฯ
เช่นกัน

แนวทางการจัดการขยะในโรงพักขยะของศูนย์การค้าภายใต้การบริหารงานของ CPN

+----------+---------+---------+----------+-------------+------------+
| ป        | ขยะทั่วไป | ขย      | ข        | ขยะติดเชื้อ    |            |
| ระเภทขยะ |         | ะรีไซเคิล | ยะอันตราย |             |            |
+----------+---------+---------+----------+-------------+------------+
| กา       | ถุงดำ    | ถังขยะ   | ถังข      | ร้าน         | ถุงสีแดง     |
| รจัดเก็บใน |         | รีไซเคิล  | ยะอันตราย | ค้า/ผู้เช่าประส |            |
| โรงพักขยะ |         |         |          | านงานในการจ |            |
|          |         |         |          | ัดการขยะกับทา |            |
|          |         |         |          | งผู้รับกำจัดเอง |            |
+----------+---------+---------+----------+-------------+------------+
| ความถ    | ทุกวัน    | เดือนละ  | เดือนละ 1 |             | ตา         |
| ี่ในการจัดก | ยกเ     | 1 ครั้ง   | ครั้ง      |             | มข้อตกลงในก |
| าร/จัดเก็บ | ว้นขยะจา |         |          |             | ารว่าจ้างของ |
|          | กงานสวน |         |          |             | แต่ละร้านค้า  |
|          | สัปดาห์ละ |         |          |             |            |
|          | 1 ครั้ง   |         |          |             |            |
+----------+---------+---------+----------+-------------+------------+
| ผู้รับผิด    | มอบหมาย |         |          |             |            |
| ชอบในการ | ให้ผู้รับกำ |         |          |             |            |
| จัดการขยะ | จัดเอกชน |         |          |             |            |
|          | /       |         |          |             |            |
|          | ราชกา   |         |          |             |            |
|          | รเข้ามาร |         |          |             |            |
|          | ับขยะไปด |         |          |             |            |
|          | ำเนินการ |         |          |             |            |
|          |         |         |          |             |            |
|          | ม       |         |          |             |            |
|          | ีการลงบัน |         |          |             |            |
|          | ทึกเก็บเป |         |          |             |            |
|          | ็นหลักฐาน |         |          |             |            |
|          | ไว้อ้างอิง |         |          |             |            |
|          | แล      |         |          |             |            |
|          | ะตรวจค้น |         |          |             |            |
+----------+---------+---------+----------+-------------+------------+
| ผู้ป       | คณะทำ   |         |          |             |            |
| ระเมินการ | งานด้านส |         |          |             |            |
| จัดการขยะ | ิ่งแวดล้อม |         |          |             |            |
|          | ติดตามผล |         |          |             |            |
|          | การปฏิบัต |         |          |             |            |
|          | ิงานด้านส |         |          |             |            |
|          | ิ่งแวดล้อม |         |          |             |            |
|          | ในเ     |         |          |             |            |
|          | รื่องการจ |         |          |             |            |
|          | ัดการขยะ |         |          |             |            |
|          | โดยบันท  |         |          |             |            |
|          | ึกผลการต |         |          |             |            |
|          | รวจลงใน |         |          |             |            |
|          | แบบฟอร์ม |         |          |             |            |
|          | มาตรฐาน |         |          |             |            |
|          | ISO     |         |          |             |            |
|          | 14000   |         |          |             |            |
|          | ที่กำ     |         |          |             |            |
|          | หนดพร้อม |         |          |             |            |
|          | ทั้งติดตาม |         |          |             |            |
|          | ผลการแก |         |          |             |            |
|          | ้ไขภายใน |         |          |             |            |
|          | ระยะเวล |         |          |             |            |
|          | าที่กำหนด |         |          |             |            |
+----------+---------+---------+----------+-------------+------------+

กรณีต้นแบบ: การนำขยะแห้งมารีไซเคิลเป็นปุ๋ยชีวภาพ ภายใต้โครงการชื่อ “แป๋งขี้เหยื้อ
ฮื้อเป๋นบุญ” ของศูนย์การค้าเซ็นทรัลพลาซา เชียงใหม่ แอร์พอร์ต ซึ่งทำต่อเนื่องมาเป็นปีที่ 3 แล้ว
โดยโครงการดังกล่าวเกิดจากการบูรณาการกลยุทธ์ทางด้านสังคมและสิ่งแวดล้อมของศูนย์เข้าด้วยกัน
ก่อนเริ่มโครงการนั้นทางศูนย์ฯ จะจัดการกับขยะแห้ง คือเศษใบไม้ทั่วศูนย์ฯ
โดยส่งมอบให้กับหน่วยงานจัดการขยะของจังหวัดเชียงใหม่ เนื่องจากทางศูนย์ฯ
ไม่สามารถเผาเองได้เพราะติดกับสนามบิน
ซึ่งท้ายสุดทางจังหวัดก็จะนำไปเผารวมก่อให้เกิดมลพิษทางอากาศอันเป็นปัญหาใหญ่ของจังหวัดเชียงใหม่
ทางศูนย์ฯ จึงได้ร่วมกับมหาวิทยาลัยแม่โจ้ กรมทรัพยากรธรณี สสส.และชุมชนรอบข้าง
ในการทำปุ๋ยหมักชีวภาพ โดยนำขยะใบไม้แห้งบริเวณภายนอกศูนย์ฯ และรับใบไม้แห้งจากลูกค้า
และชุมชนมาผ่านกระบวนการหมักที่ถูกสุขลักษณะ
ปลอดกลิ่นและมลพิษในบริเวณพื้นที่ว่างรอบศูนย์การค้า ใช้ระยะเวลาในการหมัก 60 วัน โดยในปี
2555 ทางศูนย์ฯ สามารถแปลงปริมาณขยะแห้งจำนวน 3 ตันเป็นปุ๋ยชีวภาพพร้อมใช้ 1 ตัน
แจกจ่ายให้กับประชาชนที่สนใจ และชุมชนรอบข้าง
เป็นการสร้างความสัมพันธ์อันดีต่อชุมชนและต่อพนักงานที่ร่วมอาสาในโครงการดังกล่าวเป็นอย่างมาก

ด้านสังคม

ด้วยความมุ่งมั่นและสำนึกในความรับผิดชอบต่อสังคมตามเจตนารมณ์ของเซ็นทรัลกรุ๊ป “เพราะมีคุณ
ถึงมีเรา” CPN จึงให้ความสำคัญต่อการดูแลชุมชน ผู้มีส่วนได้เสีย และสังคม เพื่อให้ทุกคนชื่นชม
และภูมิใจที่เป็นส่วนหนึ่งของ CPN และชื่นชมและภูมิใจที่มี CPN เป็นส่วนหนึ่งของชุมชน
โดยคณะกรรมการผู้บริหารได้กำหนด กลยุทธ์ และเป้าหมายในการดำเนินการ ดังนี้

การรับฟังความคิดเห็นของผู้มีส่วนได้เสียและตอบสนองความต้องการของแต่ละกลุ่ม

+---------------+----------------------+------------------------------+
| ผู้มีส่วนได้เสีย    | กระบวนการที่ใช้         | นโยบายและแนวปฏิบัติที่ดำเนินการ    |
+---------------+----------------------+------------------------------+
| พนักงาน        | -                    |   ให้ควา                      |
|               | กิจกรรมผู้บริหารพบพนักงาน | มสำคัญต่อกระบวนการบริหารงานบุคคล |
|               |                      |   กระบวนการพัฒนารายบุคคล       |
|               | -                    |   กระบวนการสร้างความผูกพัน      |
|               |    การประชุมระดับจัดการ |   กระบวนการพัฒ                |
|               |                      | นาคุณภาพงานตามมาตรฐานระดับสากล |
|               | -   รับฟังความคิดเห็น    |                              |
|               |     และข้อร้องเรียน     | -   จ่ายผลตอบแทนที่เหมาะสม      |
|               |                      |                              |
|               | -   สำ               | -   พัฒนาบุคลากรทุกวิชาชีพ        |
|               | รวจความผูกพันของพนักงาน |     ทุกระดับอย่างทั่วถึง           |
|               |                      |                              |
|               | -   CPN              | -   จัดกิจกรรมพนักงา            |
|               |     Whistleblower    | นสัมพันธ์ที่เหมาะสมตามความต้องการท |
|               |     Policy           | ี่แตกต่างกันบนพื้นฐานความเท่าเทียมกัน |
|               |                      |                              |
|               | -   CPN Academy      |                              |
+---------------+----------------------+------------------------------+
| ผู้มีส่วนได้เสีย    | กระบวนการที่ใช้         | นโยบายและแนวปฏิบัติที่ดำเนินการ    |
+---------------+----------------------+------------------------------+
| ร้านค้า /       | -                    | ปฏิบัติต่อผู้เช่าพื้นที่ด้วยความโปร่งใส   |
| ผู้เช่าพื้นที่       |  การประชุมร้านค้าประจำปี | และเป็นธรรม ไม่กีดกัน            |
|               |                      | ตามหลักสิทธิมนุษยชน และหลักบรรษัท  |
|               | -   รับฟังความคิดเห็น    | ภิบาล รับฟังข้อเสนอแนะ           |
|               |     และข้อร้องเรียน     | และพัฒนาคุณภาพการให้บริการ       |
|               |                      | การบริห                       |
|               | -   Call Center      | ารงานคุณภาพด้วยมาตรฐานระดับสากล |
|               |                      |                              |
|               |                      | -   นำนโยบาย ISO 9000 และ    |
|               |                      |     ISO 14000                |
|               |                      |     มาปรับใช้ในการบริหาร        |
|               |                      |                              |
|               |                      | -                            |
|               |                      |   จัดกิจกรรมส่งเสริมการขายที่มีคุณค่า |
|               |                      |     สร้างสรรค์                 |
|               |                      |     และโ                     |
|               |                      | ดดเด่นเป็นที่กล่าวถึงเพื่อดึงดูดผู้บริโภค |
|               |                      |                              |
|               |                      | -   ดำเนินนโย                 |
|               |                      | บายความปลอดภัยในสถานประกอบการ |
|               |                      |                              |
|               |                      | -   ร่วมส่งเสริมให้ควา           |
|               |                      | มรู้ที่เกี่ยวกับการเพิ่มมูลค่าให้กับร้านค้า |
+---------------+----------------------+------------------------------+
| ลูกค้า          | -   สำ               | มุ่งมั่นในการสร                  |
|               | รวจความพึงพอใจของลูกค้า | ้างประสบการณ์ที่ดีในการเดินศูนย์การค |
|               |                      | ้าและดึงดูดลูกค้าเป้าหมายมาใช้บริการ |
|               | -   รับข              | โดย                          |
|               | ้อเสนอแนะหรือข้อร้องเรียน |                              |
|               |                      | -                            |
|               |                      |   จัดกิจกรรมส่งเสริมการขายที่มีคุณค่า |
|               |                      |     สร้างสรรค์                 |
|               |                      |     และโดดเด่นเป็นที่กล่าวถึง      |
|               |                      |                              |
|               |                      | -   สื่อสารถึงลูกค้าด้วยช่องทางต่าง  |
|               |                      |     ๆ ที่มีประสิทธิภาพ            |
|               |                      |                              |
|               |                      | -   จัดสรร                    |
|               |                      | ร้านค้าที่หลากหลายและมีความครบถ้วน |
|               |                      |     (Merchandising Mix)      |
+---------------+----------------------+------------------------------+
| ผู้ถือหุ้น         | -   กา               | ดำเนินธุรกิจตามหลักบรรษัทภิบาล     |
|               | รประชุมใหญ่ผู้ถือหุ้นประจำปี | จำ                           |
|               |                      | แนกรายการที่เกี่ยวโยงกันอย่างชัดเจน |
|               | -   รับข้อเสนอแนะ      | เพิ่มมูลค่าให้กับผู้ถือหุ้นอย่างต่อเนื่อง   |
|               |     หรือข้อร้องเรียนผ่านไ |                              |
|               | ปยังคณะกรรมการตรวจสอบ |                              |
|               |                      |                              |
|               | -   IR Direct line   |                              |
+---------------+----------------------+------------------------------+
| ชุมชนโ         | -   สำรวจความคิดเห็น   |   ให้ควา                      |
| ดยรอบศูนย์การค้า |     และควา           | มสำคัญกับการสร้างสาธารณะประโยชน์ |
|               | มพึงพอใจของชุมชนที่กำหนด |   แล                         |
|               |                      | ะสนับสนุนให้พนักงานมีจิตอาสาในการม |
|               | -                    | ีส่วนร่วมกับชุมชนในการพัฒนาคุณภาพชีว |
|               |   ดูแลสิ่งแวดล้อมรอบชุมชน | ิตและสภาพแวดล้อมโดยรอบศูนย์การค้า |
|               |                      |   และในละแวกชุมชน             |
|               | -                    | ที่ต้องการการพัฒนาในขอบเขตที่บริษัทฯ |
|               |  สนับสนุนกิจกรรมของชุมชน |   พึงกระทำ และช่วยเหลือได้       |
+---------------+----------------------+------------------------------+
| คู่ความร่ว       | -   ความร่วมมือ        |   การให้ควา                   |
| มมือ(หน่วยงานรา |     ประสานงาน        | มช่วยเหลือและสนับสนุนพื้นที่ภายในศูนย์ |
| ชการและเอกชน) |                      |                              |
+---------------+----------------------+------------------------------+

การพัฒนาทุนบุคลากรสู่ความเป็นมืออาชีพควบคู่กับการเป็นคนดี

โดยในปี 2555 CPN
ได้มีการจัดตั้งคณะกรรมการพัฒนาทรัพยากรมนุษย์ระดับองค์กรและระดับสายงาน
เพื่อกำหนดกลยุทธ์และเป้าหมายด้านบุคลากรโดยเฉพาะ ครอบคลุมในเรื่องการพัฒนาบุคลากร
การพิจารณาเงินเดือน สวัสดิการ ผลตอบแทน การเลื่อนตำแหน่ง
และการสร้างความสุขให้พนักงานเกิดความผูกพันกับองค์กร เคารพสิทธิมนุษยชน ไม่มีการเลือกปฏิบัติ
แบ่งแยกเชื้อชาติ ศาสนา และเพศ เปิดโอกาสให้ทุกคนได้พัฒนาตนเองทั้งในด้านการหมุนเวียนงาน
ย้ายกลับภูมิลำเนา และการดำรงตำแหน่งผู้บริหารระดับสูง

กรณีต้นแบบ: ตลอดระยะเวลา 5 ปีที่ผ่านมา CPN
มีการรับฟังความคิดเห็นพนักงานผ่านกระบวนการประเมินความผูกพันของพนักงานโดยใช้แนวทางตามการประเมินสุดยอดนายจ้างของเออนฮิววิท
(Aon Hewitt)
ซึ่งเปิดโอกาสให้พนักงานในทุกระดับได้แสดงควมคิดเห็นส่วนตัวโดยไม่มีการโน้มน้าวและปิดกั้น
ผ่านกระบวนการประเมินความผูกพันพนักงานประจำปี ซึ่งผลการวิเคราะห์จากที่ปรึกษาภายนอก ในปี
2555 มีพนักงานร่วมทำแบบสำรวจคิดเป็น 88% ของพนักงานที่ผ่านการทดลองงานทั้งหมด ณ วันที่
31 กรกฎาคม 2555 พบว่าระดับความผูกพัน (Engagement Level) ของพนักงาน CPN
ที่มีต่อองค์กรอยู่ที่ 50% อยู่ในระดับเฉลี่ยทั่วไป (เปรียบเทียบกับปี 2554 อยู่ที่ระดับ 47%)
โดยผลการวิเคราะห์ดังกล่าวได้แปรเป็นแผนการดำเนินงานเพื่อให้พนักงานมีความสุขในการทำงานที่
CPN มากขึ้น มีการกำหนดนโยบายและติดตามผล
โดยคณะกรรมการพัฒนาทรัพยากรมนุษย์ระดับองค์กร (People Development Committee)
และดำเนินการรับฟัง พัฒนา
และปรับปรุงแก้ไขอย่างทันท่วงทีโดยคณะทำงานดูแลความสุขของบุคลากร
ซึ่งประกอบด้วยพนักงานประจำ ณ สาขานั้น ๆ
อาสาดูแลรับผิดชอบเรื่องความสุขของพนักงานร่วมกับผู้จัดการศูนย์การค้าและพนักงานฝ่ายบริหารทุนมนุษย์และพัฒนาองค์กร

การรับผิดชอบต่อการให้บริการ

CPN แสดงความรับผิดชอบต่อการให้บริการจำแนกเป็น 4 ด้าน ได้แก่ (1) ด้านคุณภาพ (2)
ด้านสิ่งแวดล้อม และอาชีว อนามัย (3) ด้านความปลอดภัย และ (4) ด้านสุขภาพ
โดยนำแนวทางการรับรองมาตรฐานระดับสากล เช่น ISO 90001และ ISO 14001
มาปรับใช้ในองค์กร โดยด้านคุณภาพ ด้านสิ่งแวดล้อม และอาชีวอนามัย

ด้านความปลอดภัย

CPN ควบคุมดูแลสภาพแวดล้อมพื้นที่ภายในและบริเวณโดยรอบศูนย์การค้า อาคารสำนักงาน
และอาคารที่พักอาศัยให้เช่า ให้มีความปลอดภัยต่อชีวิตและทรัพย์สินต่อผู้เช่าและผู้มาใช้บริการ
โดยการติดตั้งระบบเทคโนโลยี CCTV
และกำหนดแผนตรวจเช็คและซ่อมบำรุงอุปกรณ์อันเสี่ยงต่อการเกิดอุบัติเหตุ อาทิ ลิฟท์ บันไดเลื่อน
เตาแก๊สและอุปกรณ์หุงต้ม อย่างสม่ำเสมอ
อีกทั้งมีการจัดทำแผนเผชิญเหตุและควบคุมสถานการณ์ภายใต้ภาวะฉุกเฉินตามมาตรฐาน ISO
9001:2008

ด้านสุขภาพ

CPN
กำหนดนโยบายในการจัดการและควบคุมอากาศภายในอาคารตามกฎหมายกำหนดและตามมาตรฐานระบบการจัดการด้านสิ่งแวดล้อม
ISO 14001:2004 อีกทั้งมีการติดตั้งระบบเติมอากาศอัตโนมัติ เพื่อดูดอากาศสะอาด (Fresh
air) จากภายนอกอาคารมาเติมภายในอาคารเพื่อให้ลูกค้าเกิดความสบาย
ปลอดโปร่งเมื่อเดินชมสินค้าในศูนย์ ในส่วนของลานจอดรถภายในตัวอาคาร มีการติดตั้งระบบ CO
Detector เพื่อตรวจวัดระดับก๊าซคาร์บอนมอนออกไซด์ (CO)
บริเวณอาคารจอดรถไม่ให้เกินกว่าค่ามาตรฐานกำหนด
และมีการกำหนดแผนการตรวจประเมินผู้ประกอบการร้านอาหารในศูนย์การค้าตามโครงการครัวสะอาด
เพื่อรณรงค์ส่งเสริมให้ผู้ประกอบการร้านอาหารในศูนย์ตระหนักถึงสุขอนามัยในการประกอบการร้านอาหารที่ดี

การพัฒนาชุมชน และสังคม

CPN มุ่งมั่นพัฒนา และสร้างสรรค์ความเจริญอย่างยั่งยืนในชุมชนและสังคมที่เข้าไปดำเนินงาน
โดยสนับสนุนให้พนักงานและทุกภาคส่วนของสังคมได้มีกิจกรรมเพื่อสังคม และเพื่อส่งเสริมภาพลักษณ์
จริยธรรม และวัฒนธรรมอันดีของชาติต่อสังคมในวงกว้าง ตามหลักบรรษัทภิบาลในหัวข้อ
“ใส่ใจดูแลสังคม” โดยจำแนกโครงการเพื่อการพัฒนาชุมชนและสังคมออกเป็น 8 ด้าน ได้แก่
ด้านสิทธิมนุษยชน เด็กและเยาวชน การศึกษา ศาสนา วัฒนธรรม สิ่งแวดล้อม ชุมชนสัมพันธ์ และอื่น
ๆ ผ่านรูปแบบการดำเนินการทั้งสิ้น 4 รูปแบบ คือ

1.  การบริจาคเงิน เครื่องอุปโภคบริโภค และคอมพิวเตอร์
    รวมไปถึงการเป็นศูนย์กลางในการรับบริจาคทั้งในรูปตัวเงินและไม่ใช่ตัวเงิน เช่น
    การบริจาคโลหิต การติดตั้งจานดาวเทียมเพื่อการศึกษาในสถานศึกษา
    ภายใต้โครงการเพาะกล้าปัญญาไทย

2.  การเปิดพื้นที่สาธารณะในการรณรงค์ส่งเสริมให้เกิดการเพิ่มคุณค่าทางสังคม
    โดยการอนุเคราะห์ให้ใช้พื้นที่และบริการของศูนย์การค้าในการจัดนิทรรศการ จัดกิจกรรม
    การแสดงดนตรี เป็นต้น

3.  การจัดกิจกรรมทั้งภายในศูนย์การค้าและภายในชุมชน ภายใต้โครงการ CPN รักชุมชน
    รักษ์สิ่งแวดล้อม การจัดกิจกรรมสร้างโอกาสทางการศึกษา ภายใต้โครงการ CPN
    เพาะกล้าปัญญาไทย
    และการสนับสนุนพนักงานในการบำเพ็ญตนให้เป็นประโยชน์ภายใต้โครงการ CPN อาสา

4.  การสร้างสาธารณะประโยชน์เพื่ออำนวยความสะดวกให้กับชุมชน เช่น การสร้างสะพานลอย
    ป้อมตำรวจ รวมไปถึงการสร้างศูนย์การเรียนรู้
    เพื่อเปิดโอกาสทางการศึกษาให้กับเด็กและชุมชน ภายใต้โครงการเพาะกล้าปัญญาไทย

ในปี 2555 CPN ได้สนับสนุนงบประมาณ และร่วมมือกับภาคการศึกษา ภาคการศาสนา ภาคเอกชน
หน่วยงานรัฐ องค์กรที่ไม่หวังผลประโยชน์ รวมไปถึงร้านค้า ผู้เช่า ชุมชนโดยรอบ
และประชาชนทั่วไปในการเปิดพื้นที่สาธารณะจัดกิจกรรม จัดนิทรรศการ
เป็นศูนย์กลางในการรับบริจาคทุกรูปแบบ รวมเฉพาะโครงการและกิจกรรมขนาดใหญ่ทั้งสิ้น 71
โครงการ จาก 19 ศูนย์การค้าที่บริหารงานโดย CPN (ยกเว้นเซ็นทรัลพลาซา ลำปาง)
โดยโครงการและกิจกรรมเหล่านั้นครอบคลุมโรงเรียนทั้งสิ้น 50 แห่ง วัดจำนวน 10 แห่ง
ชุมชนกว่า 20 ชุมชนทั่วประเทศไทย

โครงการที่ CPN ส่งเสริมในแต่ละด้าน ตามรูปแบบที่เหมาะสม

[]

หมายเหตุ: บางโครงการที่จัดขึ้น สามารถตอบวัตถุประสงค์ได้มากกว่า 1 ด้าน

โครงการ CPN เพาะกล้าปัญญาไทย

CPN เชื่อมั่นว่าเยาวชนคือรากฐานที่สำคัญของสังคม
การให้การศึกษาที่ดีควบคู่ไปกับการปลูกฝังค่านิยมด้านจริยธรรมและคุณธรรมแก่เยาวชนจะส่งผลให้ชุมชนและสังคมอยู่รอดได้ด้วยตนเองอย่างยั่งยืน
ภายใต้โครงการนี้ CPN ร่วมกับหน่วยงานภาครัฐ พันธมิตรทางการค้า
และบริษัทในเครือเซ็นทรัลกรุ๊ป
ให้การสนับสนุนด้านการศึกษาแก่ชุมชนและเยาวชนผู้ด้อยโอกาสผ่านการสร้างศูนย์การเรียนรู้ในชุมชน
สร้างห้องสมุดสำหรับโรงเรียนที่ขาดแคลน
รวมถึงการบริจาคอุปกรณ์การเรียนการสอนให้แก่เยาวชนผู้ด้อยโอกาส เป็นต้น นับถึงปี 2555 CPN
ได้สนับสนุนการพัฒนาศูนย์การเรียนรู้ในจังหวัดต่าง ๆ ไปแล้ว 9 โรงเรียน
และดำเนินโครงการศึกษาทางไกลผ่านดาวเทียมไปแล้ว 30 แห่ง

โครงการ CPN อาสา

CPN อาสา มีจุดเริ่มต้นจากกลุ่มพนักงาน CPN กลุ่มเล็ก ๆ
ที่เจริญรอยตามเจตนารมณ์ของผู้บริหารที่อยากเห็นพนักงานมีส่วนร่วมในกิจกรรมเพื่อสังคม
ซึ่งจะเป็นการปลูกจิตสำนึกให้แก่พนักงานได้เห็นถึงความสำคัญของการตอบแทนสิ่งดี ๆ คืนกลับสังคม
กลุ่ม CPN อาสา มีการจัดกิจกรรมอาสาอย่างต่อเนื่องเป็นประจำทุกปี
หมุนเวียนตามชุมชนในละแวกใกล้เคียงศูนย์การค้าที่บริหารโดย CPN
และตามภูมิลำเนาของสมาชิกที่เสนอโครงการมายังคณะกรรมการโครงการ CPN อาสา
โดยกิจกรรมจะดำเนินภายใต้กรอบนโยบายความรับผิดชอบต่อชุมชนและสังคมเพื่อการพัฒนาอย่างยั่งยืน
3 แนวทาง คือ เพื่อการศึกษา เพื่อสิ่งแวดล้อม และเพื่อชุมชน ในรอบปี 2555 CPN
ได้จัดกิจกรรมอาสาทั้งสิ้น 12 โครงการ

กรณีต้นแบบ: โครงการ CPN อาสา ส.ค.ส. เพื่อเด็กดี ซึ่งมีจุดเริ่มต้นจากแนวคิดของกลุ่ม CPN
อาสาที่ต้องการนำประสบการณ์ความสุข (rewarding Experience)
ที่ทางศูนย์การค้ามุ่งมั่นมอบให้กับลูกค้าที่มาเดินในศูนย์ ไปมอบให้กับเด็ก ๆ ที่ห่างไกลและด้อยโอกาส
โดยยึดหลักการมอบของขวัญที่ตรงใจทั้งผู้ให้และผู้รับ
โดยกลุ่มผู้รับคือเด็กและเยาวชนระดับชั้นอนุบาลถึงมัธยมศึกษาในพื้นที่ที่คัดสรร น้อง ๆ
จะเขียนสิ่งที่ตนเองอยากได้เป็นของขวัญใส่ในการ์ดผ่านทางคณะทำงาน CPN อาสา
ส่งมาถึงมือกลุ่มผู้ให้ ซึ่งก็คือเหล่าพนักงาน CPN
โดยพนักงานแต่ละท่านจะเลือกการ์ดของขวัญที่ตนเองประสงค์จะซื้อให้
ไปจัดหาของขวัญให้ตรงกับที่น้อง ๆ เขียนขอมา จากนั้นจะมีพนักงาน CPN
อาสาอีกกลุ่มหนึ่งอาสานำของขวัญดังกล่าวไปมอบให้เด็ก ๆ ในงานวันเด็ก
โดยกิจกรรมดังกล่าวจะจัดทุกวันศุกร์ที่ 2 ของเดือนมกราคม เหตุที่จัดวันศุกร์เพื่อให้น้อง ๆ
ได้มีโอกาสไปร่วมงานวันเด็กที่จัดขึ้นจริงในวันเสาร์ ณ สถานที่จัดงานของอำเภอหรือจังหวัด
โดยในปี 2555 ทางกลุ่ม CPN อาสาและศูนย์การค้าเซ็นทรัลพลาซา สุราษฏร์ธานี
ได้ร่วมกันจัดโครงการ ส.ค.ส. เพื่อเด็กดี ณ ร.ร.วัดสมหวัง จ.สุราษฏร์ธานี มีจำนวน CPN
อาสาร่วมเดินทางมอบของขวัญและจัดกิจกรรมวันเด็กจำนวน 53 คน
มีนักเรียนจากโรงเรียนดังกล่าวเข้าร่วม 705 คน ของขวัญที่รวบรวมและไปมอบให้กับน้อง ๆ
ได้มากกว่า 800 ชิ้น